
ยื่นมาไม่ปรึกษาใคร...
ก็ต้องรื้อกันไปตามระเบียบ

	หนึ่งในยุทธจักร ตัวเอกของเรื่องนี้ เป็นชายหนุ่มผู้โชคดีที่ได้รับมรดกเป็นบ้านพร้อมที่ดินแปลงสวยติดแม่น้ำจากย่าที่ล่วงลับไปแล้ว เมื่อเขาลงไปดูที่ดินมรดกที่ได้รับมา แน่ล่ะ ใครๆ ก็ใฝ่ฝันอยากมีบ้านสวยๆ บรรยากาศดีๆ กันทั้งนั้น นี่ยังติดแม่น้ำ ที่ตื่นเช้ามาจิบกาแฟดูทะเลหมอกยามเช้าได้อีกด้วย โอ๊ย ชีวิตจะดี๊ดีอะไรปานนั้น ไม่พูดพร่ำทำเพลง หนึ่งในยุทธจักรลงมือสร้างบ้านใหม่แทนบ้านเก่าของย่าในบัดดล บ้านสวยสองชั้นแถมมีระเบียง ยื่นลงไปในแม่น้ำ ขนาด 60 ตารางเมตร มันช่างเลิศเลอเพอร์เฟคอะไรเช่นนี้ หนึ่งในยุทธจักรกอดอกมองบ้านตัวเองด้วยความภูมิใจ


	อยู่มาวันหนึ่ง หนึ่งในยุทธจักรได้รับจดหมายจากสำนักงานขนส่งทางน้ำริมเลแจ้งให้ทราบว่าเขาได้ปลูกบ้านล่วงล้ำเข้าไปในแม่น้ำซึ่งเป็นทางสัญจรของคนผ่านไปมา โดยที่ไม่ได้รับอนุญาต ถือเป็นการฝ่าฝืนตามมาตรา 117 วรรคหนึ่งแห่งพระราชบัญญัติการเดินเรือในน่านน้ำไทย พระพุทธศักราช 2456 ซึ่งแก้ไขเพิ่มเติมโดยพระราชบัญญัติการเดินเรือในน่านน้ำไทย (ฉบับที่ 14) พ.ศ. 2535 จึงขอให้เขารื้อถอนในส่วนที่ล่วงล้ำออกไปภายใน 30 วันนับจากวันที่ได้รับคำสั่งนี้


	แค่บ้านยื่นเข้าไปในน้ำนิดเดียวเองเนี่ยนะ จะให้รื้อบ้าน มันจะเกินไปหน่อยล่ะ บ้านก็ไม่ได้ไปเกะกะใครมากมายสักหน่อย บ้านอื่นเขาก็ปลูกกันแบบนี้ทั้งนั้น ไม่เห็นจะโดนให้รื้อเลย แล้วบ้านที่ปลูกน่ะก็เอาไว้อยู่อาศัยไม่ได้ไปทำร้านอาหารค้าขายหารายได้จากแม่น้ำ

ถ้าจะบอกว่าสร้างบ้านเกินเข้าไปในแม่น้ำ ก็คิดราคาส่วนที่เกินออกไปเป็นค่าเช่าที่ในแม่น้ำมาสิ ไม่รู้ล่ะ ไม่รื้อซะอย่างใครจะทำไม หลังจากคิดเองเออเองเสร็จสรรพแล้ว หนึ่งในยุทธจักรก็เก็บจดหมายใส่ลิ้นชัก ออกไปลั้นลาตามประสาคนโสดต่อ


	เมื่อครบกำหนด ทางสำนักงานขนส่งทางน้ำริมเลเห็นว่าหนึ่งในยุทธจักรคงไม่มีการรื้อถอนบ้านออกไปแน่นอน จึงทำเรื่องรายงานไปยังอธิบดีกรมเจ้าท่า และเป็นเหตุให้เรื่องราวมาถึงศาลปกครอง โดยสำนักงานขนส่งทางน้ำริมเลขอให้ศาลมีคำพิพากษาหรือคำสั่งให้นายหนึ่งในยุทธจักรรื้อถอนบ้านที่ยื่นล้ำเข้าไปในแม่น้ำและให้ปรับพื้นที่ทางน้ำคืนสู่สภาพเดิมในเวลาที่กำหนด และหากไม่รื้อถอน ทางสำนักงานขนส่งทางน้ำริมเลจะเข้าทำการรื้อถอนเองโดยนายหนึ่งในยุทธจักรจะต้องเป็นผู้ออกค่าใช้จ่ายในการรื้อถอนทั้งหมด


	ศาลปกครองชั้นต้นพิจารณาแล้วเห็นว่า คำสั่งของสำนักงานขนส่งทางน้ำริมเลที่สั่งให้นายหนึ่งในยุทธจักรรื้อถอนบ้านในส่วนที่ล่วงล้ำเข้าไปในแม่น้ำออกไปภายใน 30 วันนับจากวันที่ได้รับคำสั่งนั้นเป็นคำสั่งที่ชอบด้วยกฎหมาย เพราะถึงแม้ว่าที่ดินจะเป็นของนายหนึ่งในยุทธจักรก็ตาม แต่เมื่อที่ดินนั้นอยู่ติดกับแม่น้ำที่ประชาชนทั่วไปใช้เป็นทางสัญจรร่วมกัน จึงต้องห้ามมิให้ปลูกสร้างอาคารหรือสิ่งอื่นใดล่วงล้ำเข้าไปเหนือน้ำในน้ำและใต้น้ำของแม่น้ำดังกล่าวโดยไม่ได้รับอนุญาต ตามพระราชบัญญัติการเดินเรือในน่านน้ำไทย พระพุทธศักราช 2456 และบ้านของนายหนึ่งในยุทธจักรก็ไม่ได้ถือเป็นท่าเทียบเรือ หรือสิ่งปลูกสร้างใดตามที่กฎกระทรวงข้อ 4 ฉบับที่ 63 (พ.ศ. 2537) ออกตามความในพระราชบัญญัติการเดินเรือในน่านน้ำไทย พระพุทธศักราช 2456 กำหนดไว้ และไม่ได้รับอนุญาตให้ปลูกสิ่งก่อสร้างใดรุกล้ำแม่น้ำเป็นการเฉพาะรายตามข้อ 5 ของกฎกระทรวงฉบับเดียวกัน จึงถือเป็นการฝ่าฝืนพระราชบัญญัติการเดินเรือในน่านน้ำไทย พระพุทธศักราช 2456


	ศาลปกครองชั้นต้นพิพากษาให้นายหนึ่งในยุทธจักรรื้อถอนสิ่งปลูกสร้างที่ล่วงล้ำเข้าไปในแม่น้ำ ออกไปภายใน 45 วัน นับจากวันที่ศาลมีคำพิพากษา และถ้าหากยังไม่มีการรื้อถอนภายในเวลาที่กำหนด ให้สำนักงานขนส่งทางน้ำริมเลเข้าทำการรื้อถอนโดยให้นายหนึ่งในยุทธจักรเป็นผู้เสียค่าใช้จ่ายในการรื้อถอนนั้น


	เมื่อได้ฟังคำพิพากษาจนจบ หนึ่งในยุทธจักรกลับมานั่งครุ่นคิดกับตัวเอง จะรื้อกันง่ายๆ แบบนี้ มันยอมได้ซะที่ไหน บ้านเดิมของย่าสมัยยังมีชีวิตอยู่ก็สร้างในที่ดินตรงนี้มาตั้งแต่ปี พ.ศ. 2523 ก่อนที่จะมีพระราชบัญญัติฉบับนี้เสียอีก ตนแค่มาสร้างใหม่แทนที่บ้านเก่าของย่า ถ้าจะบอกว่าล่วงล้ำแม่น้ำก็ถือเป็นการรุกล้ำก่อนที่พระราชบัญญัติฉบับนี้จะใช้บังคับได้

จึงสามารถยื่นคำขออนุญาตปลูกสร้างบ้านพักอาศัยให้ถูกต้องได้ แล้วอย่างนี้การปลูกบ้านของตนจะถือว่าเป็นความผิดได้อย่างไร อีกอย่างชาวบ้านในละแวกนั้นก็ปลูกสร้างบ้านล้ำเข้ามาในแม่น้ำเหมือนกัน ไม่เห็นจะโดนคำสั่งให้รื้อถอนบ้านเหมือนอย่างตนเลย แบบนี้มันเลือกปฏิบัติชัดๆ ยุติธรรมเสียที่ไหน ทั้งๆ ที่ตามเจตนารมณ์ของกฎหมายแล้วชาวบ้านสามารถปลูกสร้างบ้านล่วงล้ำลำน้ำได้ หากไม่เป็นการรบกวนทางสัญจรของประชาชนหรือที่ประชาชนใช้ประโยชน์ร่วมกัน โดยกรมเจ้าท่าสามารถเรียกเก็บส่วนที่ล่วงล้ำเป็นค่าเช่าไป แต่นี่กลับออกคำสั่งให้ตนรื้อบ้านโดยไม่ให้หาทางแก้ไขใดๆ เลย แบบนี้มันรังแกชาวบ้านตาดำๆ ที่ไม่มีทางสู้กันนี่นา และอีกอย่างนะ ไม่ได้อยากอวดภูมิว่าพอรู้กฎหมายมาเหมือนกัน หึหึ จะบอกให้ว่าคดีนี้มันอยู่ในอำนาจของศาลปกครองเสียที่ไหน นี่มันเป็นเรื่องที่หน่วยงานของรัฐฟ้องราษฎรเพื่อบังคับรื้อถอนสิ่งปลูกสร้าง ไม่ใช่เรื่องของคำสั่งของเจ้าหน้าที่รัฐที่ไม่ชอบด้วยกฎหมายซะหน่อย ต้องไปฟ้องศาลยุติธรรมให้บังคับไปตามกฎหมายแพ่งนู่นต่างหาก แค่นี้ก็เห็นแล้วว่ามันไม่ถูกต้อง ไม่ได้การล่ะบ้านทั้งหลัง อุตส่าห์สร้างมาด้วยน้ำพักน้ำแรงแท้ๆ จะมารื้อกันง่ายๆ แบบนี้ได้อย่างไร ว่าแล้วหนึ่งในยุทธจักรก็ยื่นอุทธรณ์ต่อศาลปกครองสูงสุดทันทีขอให้พิพากษากลับคำพิพากษาของศาลปกครองชั้นต้นเป็นให้พิพากษายกฟ้อง


	ศาลปกครองสูงสุดพิเคราะห์แล้วเห็นว่า เหตุผลของนายหนึ่งในยุทธจักรที่อ้างว่าได้ปลูกสร้างบ้านมาตั้งแต่ปี พ.ศ. 2523 ก่อนที่มาตรา 117 แห่งพระราชบัญญัติการเดินเรือในน่านน้ำไทย พระพุทธศักราช 2456 ซึ่งแก้ไขเพิ่มเติมโดยพระราชบัญญัติการเดินเรือในน่านน้ำไทย (ฉบับที่ 14) พ.ศ. 2535 ใช้บังคับ ทำให้สามารถยื่นคำขออนุญาตปลูกสร้างบ้านให้ถูกต้องได้หากไม่เป็นการรบกวนทางสัญจรของประชาชนหรือที่ประชาชนใช้ประโยชน์ร่วมกัน โดยกรมเจ้าท่าสามารถเรียกเก็บส่วนที่ล่วงน้ำเป็นค่าเช่าได้นั้น ไม่สามารถกระทำได้เพราะเมื่อดูจากหนังสือรับรองการทำประโยชน์ที่ดินของนายหนึ่งในยุทธจักรที่ได้จดทะเบียนเมื่อปี พ.ศ. 2519 ซึ่งในขณะนั้นมาตรา 117 แห่งพระราชบัญญัติการเดินเรือในน่านน้ำไทย พระพุทธศักราช 2456 ซึ่งแก้ไขเพิ่มเติมโดยประกาศของคณะปฏิวัติ ฉบับที่ 50 ประกาศในราชกิจจานุเบกษาเมื่อวันที่ 19 มกราคม 2515 และมีผลใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษา ได้บัญญัติว่าห้ามมิให้ผู้ใดปลูกสร้างอาคารหรือสิ่งอื่นใดล่วงล้ำเข้าไปเหนือน้ำ ในน้ำ และใต้น้ำ ของแม่น้ำ ลำคลอง บึง อ่างเก็บน้ำ ทะเลสาบ อันเป็นทางสัญจรของประชาชนหรือที่ประชาชนใช้ประโยชน์ร่วมกัน เว้นแต่จะได้รับอนุญาตจากเจ้าท่า

ดังนั้น การปลูกสร้างบ้านของนายหนึ่งในยุทธจักรจึงอยู่ภายใต้บทบัญญัติมาตรา 117 แห่งพระราชบัญญัติการเดินเรือในน่านน้ำไทย พระพุทธศักราช 2456 และเมื่อเป็นเช่นนั้นการปลูกสร้างบ้านของนายหนึ่งในยุทธจักรจึงถือเป็นการฝ่าฝืนพระราชบัญญัติการเดินเรือในน่านน้ำไทย พระพุทธศักราช 2456 เช่นเดียวกัน และถึงแม้บ้านพักของนายหนึ่งในยุทธจักรได้ปลูกสร้างก่อนวันที่พระราชบัญญัติการเดินเรือในน่านน้ำไทย (ฉบับที่ 14) พ.ศ. 2535 บังคับใช้ก็ตาม แต่ไม่ได้เป็นท่าเทียบเรือหรือมีลักษณะอย่างใดอย่างหนึ่งตามกฎกระทรวงข้อ 4 ฉบับที่ 63 (พ.ศ. 2537) แต่เป็นลักษณะของบ้านพักอาศัยแทนซึ่งอาจต้องเสียค่าปรับตามกฎหมายและสามารถยื่นคำขออนุญาตปลูกสร้างอาคารล่วงล้ำลำน้ำต่อเจ้าท่าได้เป็นการเฉพาะราย แต่การยื่นคำขอนั้นจะต้องกระทำภายในเวลา 1 ปี นับแต่วันที่กฎกระทรวงฉบับดังกล่าวประกาศใช้ เมื่อไม่ปรากฏว่านายหนึ่งในยุทธจักรได้ดำเนินการเสียค่าปรับและยื่นคำขออนุญาตปลูกบ้านตามที่กฎหมายดังกล่าวกำหนดไว้ ดังนั้น หากเมื่อจะยื่นคำขออนุญาตต่อเจ้าท่าให้ถูกต้องในเวลานี้ ก็ไม่อาจได้รับอนุญาตได้ เพราะเป็นการยื่นคำขอที่พ้นกำหนดเวลาไปแล้ว


	และจากการแสวงหาข้อเท็จจริงก็ได้ทราบว่าสำนักงานเจ้าท่าได้มีการดำเนินการแจ้งความร้องทุกข์กับผู้กระทำผิดรายอื่นอยู่เช่นกัน จึงไม่ได้ถือเป็นการเลือกปฏิบัติแต่อย่างใด ดังนั้น เมื่อทางสำนักงานขนส่งทางน้ำริมเลได้ตรวจพบว่าบ้านของนายหนึ่งในยุทธจักร

ปลูกสร้างล่วงล้ำแม่น้ำซึ่งมีลักษณะเป็นทางสัญจรของประชาชนหรือที่ประชาชนใช้ประโยชน์ร่วมกันโดยไม่ได้รับอนุญาตตามพระราชบัญญัติการเดินเรือในน่านน้ำไทย พระพุทธศักราช 2456 และได้มีคำสั่งแจ้งให้รื้อถอนสิ่งปลูกสร้างดังกล่าว เมื่อไม่มีการปฏิบัติตาม กรมเจ้าท่าในฐานะเป็นเจ้าหน้าที่ของรัฐซึ่งมีอำนาจในการดูแลรักษาลำน้ำจึงมีหน้าที่ร้องขอต่อศาลเพื่อให้มีคำสั่งให้นายหนึ่งในยุทธจักรรื้อถอนสิ่งปลูกสร้างที่ล่วงล้ำลำน้ำ ดังนั้นจึงเป็นกรณีที่กฎหมายเฉพาะกำหนดให้หน่วยงานทางปกครองหรือเจ้าหน้าที่ของรัฐฟ้องต่อศาลเพื่อบังคับให้บุคคลต้องกระทำหรือละเว้นกระทำอย่างหนึ่งอย่างใดอันเป็นอำนาจพิจารณาพิพากษา หรือมีคำสั่งของศาลปกครองตามมาตรา 9 วรรคหนึ่ง (5) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542 ไม่ใช่คดีที่อยู่ในอำนาจของศาลยุติธรรมตามที่นายหนึ่งในยุทธจักรเข้าใจ


	การที่ศาลปกครองชั้นต้นพิพากษาให้นายหนึ่งในยุทธจักรรื้อบ้านที่รุกล้ำแม่น้ำภายใน 45 วันนับแต่วันที่ศาลมีคำพิพากษา หากไม่รื้อถอนตามกำหนดให้สำนักงานขนส่งทางน้ำริมเลเป็นผู้ที่ทำการรื้อถอนโดยให้นายหนึ่งในยุทธจักรเป็นผู้เสียค่าใช้จ่ายทั้งหมดนั้น ศาลปกครองสูงสุดเห็นพ้องด้วย พิพากษายืนตามคำพิพากษาของศาลปกครองชั้นต้น


	จริงอยู่ บ้านใคร ใครก็รัก แต่หากว่าไปสร้างรุกล้ำที่สาธารณะเข้า ก็ต้องจัดการให้ถูกต้องเรียบร้อยตามกฎเกณฑ์ของสังคมที่คนหมู่มากต้องอยู่ร่วมกัน อย่าให้เข้าทำนองที่ว่า...ที่ของเรา แต่ไปทำคนอื่นเขาเดือดร้อนเลยนะ ถือว่าช่วยกันคนละไม้คนละมือ สังคมจะได้สงบสุข น่าอยู่ขึ้นอีกเยอะ จริงไหม...

สถานีที่ 2
อำนาจกับความถูกต้อง!!!


[image: center 6-p13]




รูปภาพ ภาพการ์ตูนรถไฟฟ้า สถานีที่ 2 อำนาจกับความถูกต้อง!!!

เทียบเคียงคำพิพากษาศาลปกครองสูงสุด
คดีหมายเลขแดงที่ อ.130/2558

อำนาจกับความถูกต้อง!!!


	หลายคนอาจเข้าใจว่าคดีความในศาลปกครองเป็นเรื่องระหว่างประชาชนกับหน่วยงานของรัฐแต่จริงๆ แล้ว คดีที่ขัดแย้งกันระหว่างหน่วยงานรัฐด้วยกันเองก็มีนะ


	เรื่องนี้ก็เป็นอีกหนึ่งตัวอย่างที่อยากจะขอนำมาเล่าให้ได้เรียนรู้กัน ซึ่งศาลปกครองได้วางบรรทัดฐานดีๆ ไว้หลายประเด็นด้วยกัน มาติดตามอ่านกันเลย...


	คดีปกครองเรื่องนี้เหตุมีอยู่ว่า เทศบาลตำบลแหลมเฟี้ยว เกิดอยากจะรังสรรค์โครงการใหม่ๆ เพื่อพัฒนาชุมชน เลยปิ๊งไอเดีย! ว่าควรปรับปรุงภูมิทัศน์บริเวณกระโจมไฟ (หอสัญญาณไฟที่ใช้บอกสัญญาณในการเดินเรือ ซึ่งไม่มีเจ้าหน้าที่อยู่ประจำ) ริมฝั่งทะเลแหลมเฟี้ยว ให้เป็นระเบียบเรียบร้อย ใช้เป็นที่พักผ่อนหย่อนใจ ใช้จอดรถได้ ชมวิวได้ใช้ในกิจกรรมสำคัญได้ เพื่อดึงดูดนักท่องเที่ยว หารายได้เข้าท้องถิ่น


	อู้ฟู่!!! แน่ๆ คราวนี้ชุมชนแหลมเฟี้ยว


	เอ...แต่ถ้าขอสร้างโน่นนี่ล่วงล้ำลงไปในทะเลโดยบอกว่าเป็นไปเพื่อใช้ในการท่องเที่ยว น่าจะขออนุญาตยากอยู่


	ทำไงดี!!! คิดไปคิดมา สรุปว่างั้นขอทำในสิ่งที่ใช้ป้องกันน้ำทะเลกัดเซาะที่ดินริมชายฝั่งและสิ่งที่ใช้ประโยชน์ร่วมกันของท้องถิ่นละกัน น่าจะอนุญาตได้ง่ายกว่า!!



หน้า 15

	จึงได้ยื่นขออนุญาตทำสิ่งล่วงล้ำลำน้ำ (เฉพาะของส่วนราชการ) ก่อสร้างกำแพงกันคลื่นพร้อมท่าเทียบเรือขนาดเล็กริมฝั่งทะเลแหลมเฟี้ยว


	แต่ผู้อำนวยการสำนักงานเจ้าท่าภูมิภาคสาขาตราด แจ้งว่ารูปแบบของสิ่งล่วงล้ำลำน้ำไม่เป็นไปตามหลักเกณฑ์ที่กำหนด เทศบาลตำบลแหลมเฟี้ยวจึงรีบแก้ไขแบบแปลนและส่งให้พิจารณาใหม่


	ซึ่งก็ได้รับแจ้งกลับมาว่า รูปแบบแปลนของการก่อสร้างที่ส่งมาใหม่นี้เป็นการขออนุญาตก่อสร้างเขื่อนป้องกันน้ำเซาะและท่าเทียบเรือขนาดไม่เกิน 20 ตันกรอสส์ ซึ่งเป็นไปตามหลักเกณฑ์ที่อธิบดีกรมเจ้าท่า มีคำสั่งมอบอำนาจให้องค์กรปกครองส่วนท้องถิ่นพิจารณาอนุญาตได้


	ประเด็นเล็กๆ ที่น่าคิดคือ...แบบนี้จะถือเป็นเรื่องต้องห้ามตามกฎหมายรึเปล่าที่เจ้าหน้าที่ที่เป็นคู่กรณีเป็นผู้พิจารณาอนุญาตเสียเอง


	แต่ไม่สนละ สมใจ!! ได้ใบเบิกทางแบบนี้ ก็หวานหมูล่ะทีนี้...อย่างงี้ก็ขอเองอนุญาตเองเลย ทางเทศบาลตำบลแหลมเฟี้ยวในฐานะเจ้าท่าจึงออกใบอนุญาตให้หน่วยงานตนเองก่อสร้างเขื่อนป้องกันน้ำเซาะและท่าเทียบเรือขนาดไม่เกิน 20 ตันกรอสส์


	แต่กระซิบๆ นะ อย่าบอกใครล่ะ!! ว่าแบบแปลนแนบท้ายใบอนุญาตฉบับนี้ ไม่ใช่แบบเดียวกับที่ส่งให้ผู้อำนวยการสำนักงานเจ้าท่าภูมิภาคสาขาตราดพิจารณานะจ๊ะมีแอบเปลี่ยนรูปแบบเล็กน้อย ตามใจฉัน!!!


	แถวบ้าน เรียกว่า ลักไก่สอดไส้ แต่อย่าได้แคร์...อำนาจอยู่ในมือ กลัวอะไรล่ะ...และเนี่ยได้ใบอนุญาตมานอนกอดละ สบายใจไม่มีใครรู้ จากนั้น ก็เริ่มลงมือก่อสร้างไป


	ผ่านไปเกือบ 6 เดือน ปรากฏว่าเหมือนฟ้าผ่าลงเทศบาลตำบลแหลมเฟี้ยว เพราะสำนักงานเจ้าท่าภูมิภาคสาขาตราด ได้แจ้งว่า เขื่อนกันน้ำเซาะที่ก่อสร้างไม่เป็นไปตามกฎกระทรวง ฉบับที่ 63 (พ.ศ. 2537) ออกตามความใน พ.ร.บ. การเดินเรือในน่านน้ำไทย พระพุทธศักราช 2456 ส่วนท่าเทียบเรือขนาดเล็กที่ก่อสร้างนั้น มีความลึกของน้ำหน้าท่าขณะน้ำลงต่ำสุดไม่เพียงพอให้เรือเข้าเทียบท่าได้โดยปลอดภัย จึงมีคำสั่งให้แก้ไขให้ถูกต้อง... ทางเทศบาลตำบลแหลมเฟี้ยวไม่เห็นด้วยจึงอุทธรณ์คำสั่งดังกล่าวแต่ถูกยกอุทธรณ์ สุดท้ายก็มาฟ้องต่อศาลปกครองตามระเบียบ

เพื่อขอให้เพิกถอนคำสั่งที่สั่งให้แก้ไขรูปแบบแปลนของเขื่อนกันน้ำเซาะและท่าเทียบเรือ และคำวินิจฉัยยกอุทธรณ์


	และผู้อำนวยการสำนักงานเจ้าท่าภูมิภาคสาขาตราดได้ฟ้องแย้งขอให้เพิกถอนใบอนุญาตให้ปลูกสร้างสิ่งล่วงล้ำลำน้ำของผู้ฟ้องคดี


ศึกครั้งนี้ยิ่งใหญ่นัก นี่ถือเป็นศึกระหว่างหน่วยงานราชการด้วยกันเอง ต่างฝ่ายต่างก็ว่าตนถูก


	ใครจะชนะใครจะแพ้ ใครจะถูกจะผิด...ต้องมาดู!!!


	ศาลปกครองสูงสุดได้วินิจฉัยว่า เทศบาลตำบลแหลมเฟี้ยวก่อสร้างเขื่อนกันน้ำเซาะและท่าเทียบเรือขนาดไม่เกิน 20 ตันกรอสส์ ไม่เป็นไปตามแบบแปลนที่เคยยื่นให้ผู้อำนวยการสำนักงานเจ้าท่าภูมิภาคสาขาตราดพิจารณา


	โดยการก่อสร้างท่าเทียบเรือดังกล่าว มีความลึกของน้ำหน้าท่าขณะน้ำลงต่ำสุดไม่เพียงพอให้เรือเข้าเทียบท่าได้โดยปลอดภัย จึงไม่ถูกต้องตามคำสั่งกรมการขนส่งทางน้ำและพาณิชยนาวี ที่ 186/2548


	ส่วนเขื่อนกันน้ำเซาะนั้น แบบแปลนที่เทศบาลตำบลแหลมเฟี้ยวใช้ในการพิจารณาอนุญาตและก่อสร้างจริง มีโครงสร้างของเขื่อนน้ำกันเซาะยื่นจากแนวที่ดินเดิมทำให้เขื่อนกันน้ำเซาะ มีวัตถุประสงค์เพื่อใช้ประโยชน์ในการถมทะเลโดยเปลี่ยนพื้นที่ภายในน่านน้ำไทยให้เป็นลานจอดรถ ห้องน้ำสาธารณะ และลานคอนกรีตเพื่อชมทิวทัศน์


	มิใช่เพื่อป้องกันน้ำทะเลกัดเซาะที่ดิน สอดคล้องกับที่เทศบาลตำบลแหลมเฟี้ยวยอมรับว่ามีการปรับปรุงแบบแปลนก่อสร้างเขื่อนกันน้ำเซาะที่เคยยื่นให้ผู้อำนวยการสำนักงานเจ้าท่าภูมิภาคสาขาตราดพิจารณา เพื่อใช้เป็นพื้นที่จัดงานวันสำคัญของทางราชการและเป็นจุดชมวิวและยังป้องกันน้ำเซาะฝั่งได้


	จึงเชื่อได้ว่าเทศบาลตำบลแหลมเฟี้ยวก่อสร้างเขื่อนกันน้ำเซาะโดยมีโครงสร้างหรือแนวสันเขื่อนยื่นจากที่ดินเดิมเข้าไปในทะเลโดยไม่จำเป็นอันเป็นการกีดขวางทางน้ำและมิได้มีวัตถุประสงค์หลักในการป้องกันน้ำทะเลกัดเซาะที่ดินริมชายฝั่งการ


	ก่อสร้างเขื่อนกันน้ำเซาะของเทศบาลตำบลแหลมเฟี้ยวตามแบบแปลนที่แนบท้ายใบอนุญาตให้ปลูกสร้างสิ่งล่วงล้ำลำแม่น้ำ จึงไม่ถูกต้องตามกฎกระทรวง ฉบับที่ 63 (พ.ศ. 2537)ฯ

จึงเป็นการฝ่าฝืนมาตรา 117 แห่ง พ.ร.บ. การเดินเรือในน่านน้ำไทย พระพุทธศักราช 2456


	ซึ่งผู้อำนวยการสำนักงานเจ้าท่าภูมิภาคสาขาตราดและอธิบดีกรมเจ้าท่า มีอำนาจออกคำสั่งให้แก้ไขให้ถูกต้องภายในเวลาที่กำหนดได้


	เมื่อผู้อำนวยการสำนักงานเจ้าท่าภูมิภาคสาขาตราดมีคำสั่งให้เทศบาลตำบลแหลมเฟี้ยวแก้ไขรูปแบบของเขื่อนกันน้ำเซาะ และรูปแบบของท่าเทียบเรือ ให้มีความลึกของน้ำหน้าท่าขณะน้ำลงต่ำสุดเพียงพอให้เรือเข้าเทียบท่าได้โดยปลอดภัย ภายใน 35 วัน นับแต่วันที่ได้รับทราบคำสั่ง จึงเป็นคำสั่งที่ชอบด้วยกฎหมายแล้ว


	และเมื่อปลัดกระทรวงคมนาคม มีคำวินิจฉัยให้ยกคำอุทธรณ์ของเทศบาลตำบลแหลมเฟี้ยว จึงชอบด้วยกฎหมายเช่นกัน


	สำหรับกรณีฟ้องแย้งที่ขอให้เพิกถอนใบอนุญาตของเทศบาลตำบลแหลมเฟี้ยว


	ศาลเห็นว่า เมื่อเทศบาลตำบลแหลมเฟี้ยวเป็นองค์กรปกครองส่วนท้องถิ่นที่ได้รับมอบหมายจากอธิบดีกรมเจ้าท่า ให้เป็นเจ้าท่าตามมาตรา 3 แห่ง พ.ร.บ. การเดินเรือในน่านน้ำไทย พระพุทธศักราช 2456 ในการพิจารณาและอนุญาตให้ปลูกสร้างสิ่งล่วงล้ำลำน้ำตามมาตรา 117 แห่งพระราชบัญญัติดังกล่าว ประเภทเขื่อนกันน้ำเซาะและท่าเทียบเรือขนาดไม่เกิน 20 ตันกรอสส์


	เทศบาลตำบลแหลมเฟี้ยวจึงมีฐานะเป็นเจ้าท่าในอีกฐานะหนึ่ง และย่อมสามารถใช้อำนาจเจ้าท่าในเขตท้องทีที่อยู่ในความรับผิดชอบได้จนกว่าจะมีการแก้ไขเปลี่ยนแปลงหรือยกเลิกคำสั่งดังกล่าว


	และถึงแม้ในกรณีนี้เทศบาลตำบลแหลมเฟี้ยวจะถือเป็นคู่กรณีในการพิจารณาทางปกครองตาม พ.ร.บ. วิธีปฏิบัติราชการทางปกครอง พ.ศ. 2539


	แต่ไม่ปรากฏว่ามีการยกเลิกคำสั่งมอบอำนาจดังกล่าว จึงถือเป็นกรณีที่ไม่มีเจ้าหน้าที่อื่นปฏิบัติหน้าที่แทนได้ ซึ่งเป็นข้อยกเว้นไม่ให้นำบทบัญญัติมาตรา 13 ถึง มาตรา 16 แห่ง พ.ร.บ.วิธิปฏิบัติราชการทางปกครอง พ.ศ. 2539 มาใช้บังคับกับกรณีนี้ตามมาตรา 18 แห่งพระราชบัญญัติเดียวกัน


	ผู้ฟ้องคดีจึงมีอำนาจพิจารณาออกใบอนุญาตให้ปลูกสร้างสิ่งล่วงล้ำลำน้ำประเภทเขื่อนกันน้ำเซาะและท่าเทียบเรือขนาดไม่เกิน 20 ตันกรอสส์ได้

แต่การใช้อำนาจดังกล่าวจะต้องเป็นไปตามกฎหมายและหลักเกณฑ์ในการพิจารณา

	เมื่อการก่อสร้างเขื่อนกันน้ำเซาะและท่าเทียบเรือดังกล่าวไม่ถูกต้อง จึงเห็นได้ว่าแบบแปลนแนบท้ายใบอนุญาตดังกล่าวไม่มีลักษณะที่พึงอนุญาตได้ ดังนั้น การที่เทศบาลตำบลแหลมเฟี้ยวออกใบอนุญาตให้หน่วยงานของตนปลูกสร้างสิ่งล่วงล้ำลำแม่น้ำ จึงไม่ชอบด้วยกฎหมาย


	ศาลปกครองสูงสุดพิพากษายกฟ้องเทศบาลตำบลแหลมเฟี้ยว และเพิกถอนใบอนุญาตให้ปลูกสร้างสิ่งล่วงล้ำลำแม่น้ำของเทศบาลตำบลแหลมเฟี้ยว


	และให้เทศบาลตำบลแหลมเฟี้ยวแก้ไขรูปแบบเขื่อนกันน้ำเซาะและท่าเทียบเรือริมฝั่งทะเลบริเวณกระโจมไฟตามคำสั่งของผู้อำนวยการสำนักงานเจ้าท่าภูมิภาคสาขาตราดให้ถูกต้องตามกฎหมาย แล้วให้ยื่นคำขออนุญาตปลูกสร้างสิ่งล่วงล้ำลำแม่น้ำต่อผู้อำนวยการสำนักงานเจ้าท่าภูมิภาคสาขาตราด ภายใน 60 วันนับแต่วันที่คำพิพากษาถึงที่สุด


	และให้ผู้อำนวยการสำนักงานเจ้าท่าภูมิภาคสาขาตราด พิจารณาคำขอออกใบอนุญาตของเทศบาลตำบลแหลมเฟี้ยวตามกฎหมายต่อไป


	หากเทศบาลตำบลแหลมเฟี้ยวไม่ดำเนินการ ให้ผู้อำนวยการสำนักงานเจ้าท่าภูมิภาคสาขาตราด และอธิบดีกรมเจ้าท่า เป็นผู้จัดการให้มีการรื้อถอนสิ่งปลูกสร้างเขื่อนกันน้ำเซาะ และท่าเทียบเรือขนาดเล็กออกจากทะเลอ่าวไทยภายใน 90 วันนับแต่วันที่คำพิพากษาถึงที่สุด โดยให้เทศบาลตำบลแหลมเฟี้ยวเสียค่าใช้จ่ายในการรื้อถอนนั้น


	เตือนใจผู้มีอำนาจทั้งหลายแหล่ได้เป็นอย่างดีสำหรับเรื่องนี้ มีอำนาจในมือก็ต้องใช้ให้ถูกต้องด้วย เพราะทั้งสองสิ่งนี้ก็ต้องไปด้วยกันนะ บ้านเมืองถึงจะอยู่ร่มเย็นเป็นสุดได้ หากใช้ตามอำเภอใจก็ต้องเป็นไปตามบทเรียนจากคดีปกครองเรื่องนี้แล...

สถานีที่ 3 
รื้อได้ไหม ถามใจเธอดู 


[image: center 6-p19]

รูปภาพ ภาพการ์ตูรรถไฟฟ้า สถานีที่ 3 รื้อได้หม ถามใจเธอดู
เทียบเคียงคำพิพากษาศาลปกครองสูงสุด
คดีหมายเลขแดงที่ อ.70/2556

รื้อได้ไหม ถามใจเธอดู


	ยุคข้าวยากหมากแพงในสมัยนี้ อะไรก็เป็นเงินเป็นทองไปซะหมด ชี้ฟ้ากับดาหวันสองสามีภรรยาหนึ่งในอีกหลายพันล้านคนที่ผจญพิษเศรษฐกิจตกต่ำไม่ไหว เลยต้องหอบเสื้อผ้าอพยพจากเมืองกรุงมาเป็นชาวเกาะที่ถิ่นฐานบ้านเกิดของตน


	หลังจากตกลงปลงใจกลับมาตั้งรกรากที่เกาะเฮฮา แม่สามีก็เลยยกบ้านไม้ 2 ชั้น ติดทะเลให้เป็นของรับขวัญ ชี้ฟ้ากับดาหวันก็ครองคู่ตุนาหงันกันเรื่อยมา ต่อมาบ้านที่อาศัยอยู่ก็เริ่มผุพังไปตามกาลเวลา ชี้ฟ้าผู้เป็นสามีก็เลยปรับปรุงบ้านเสียใหม่ เปลี่ยนเป็นบ้านปูนตามยุคสมัย แล้วเปิดเป็นร้านขายอาหารตามสั่ง บ้านด้านหลังก็แบ่งให้คนอื่นมาเช่าเป็นการหารายได้เข้าบ้านอีกทางหนึ่งด้วย ก็แหมอยู่กันสองคน บ้านช่องก็เหลือห้องว่าอีกหลายห้อง ปล่อยไว้ก็ทิ้งร้างเสียเปล่า


	ไม่นานภาพน้ำทะเลใส ท้องฟ้าสีคราม ก็ฮอตฮิตในกระแสโลกโซเชียล ผู้คนหลั่งไหลมาท่องเที่ยวกันไม่ขาดสาย ชี้ฟ้าสามีผู้ปราดเปรื่องก็เกิดปิ๊งไอเดียทำบ้านให้เป็นโฮมสเตย์พร้อมสะพานทอดยาวชมวิวทะเลไว้ต้อนรับนักท่องเที่ยวกระเป๋าหนักทั้งหลาย ครั้นพอทางสำนักงานเจ้าท่าภูมิภาคสาขาจังหวัด ก. ที่ดูแลเกาะเฮฮา เข้ามาตรวจตราดูแลความเรียบร้อยบนเกาะก็พบว่าโฮมสเตย์ของชี้ฟ้าสร้างล่วงล้ำเข้าไปในอ่าวไทยมีความผิดตามพระราชบัญญัติการเดินเรือนในน่านน้ำไทย พระพุทธศักราช 2456 มาตรา 117 และมาตรา 118

จึงมีคำสั่งลงวันที่ 27 มิถุนายน 2550 ให้รื้อถอนโฮมสเตย์ 2 หลัง ศาลานั่งพักและสะพานทางเดินในส่วนที่ปลูกสร้างล่วงล้ำเข้าไปในทะเลอ่าวไทย ภายใน 100 วัน นับแต่วันที่ได้รับคำสั่ง ดาหวันผู้เป็นภรรยาเมื่อได้อ่านคำสั่งจบก็รีบโทรศัพท์ไปรายงานสามีให้กลับมาช่วยกันแก้ไข บ้านจะโดนรื้ออยู่รอมร่อ ใครจะไปใจเย็นอยู่ได้จริงไหมล่ะ

	จะรื้อได้ยังไงกัน ก็เมื่อปี 2548 เพิ่งจะโดนศาลจังหวัด ก. พิพากษาให้ลงโทษปรับโทษฐานที่ปลูกสร้างอาคารล่วงล้ำทะเลอ่าวไทยโดยไม่ได้รับอนุญาตจากเจ้าท่าไปแล้วตั้งแสนห้าหมื่นกว่าบาท เพิ่งจะจ่ายค่าปรับไปเมื่อปีที่แล้วนี้เอง แล้วนี่อะไร มาออกคำสั่งให้รื้อบ้านอีก ก็ในเมื่อศาลตัดสินให้จ่ายค่าปรับก็ถือว่าเรื่องนี้จบไปแล้วนี่ จะมามีภาคต่อได้ยังไง บ้านยายน้ำ บ้านตาเนียน นั่นก็ยื่นออกไปเหมือนกัน ยังไปขึ้นศาลเสียค่าปรับด้วยกันอยู่เลย ไม่เห็นจะมาสั่งให้รื้อบ้างล่ะ แกล้งกันชัดๆ เลือกปฏิบัติกันเห็นๆ แบบนี้ต้องร้องเรียนให้ผู้ใหญ่จัดการซะให้เข็ด คิดได้ดังนั้นชี้ฟ้ารีบทำหนังสือยื่นอุทธรณ์คำสั่งดังกล่าวไปยังปลัดกระทรวงคมนาคม ผ่านไป 2 เดือนก็ได้รับหนังสือแจ้งว่าปลัดกระทรวงคมนาคมวินิจฉัยให้ยกอุทธรณ์ของตน อ้าว...ไหงออกมารูปนี้ ค่าปรับก็จ่ายแล้ว ไม่ได้เบี้ยวซะหน่อยยังจะให้รื้อบ้านอีก คำสั่งแบบนี้มันกลั่นแกล้งกันชัดๆ แบบนี้ต้องฟ้องศาล เรียกร้องความยุติธรรมคืนมาซะแล้ว ว่าแล้วชี้ฟ้าก็จัดแจงนำเรื่องนี้ไปฟ้องต่อศาลปกครองขอให้ศาลเพิกถอนคำสั่งดังกล่าว พร้อมทั้งให้สำนักงานเจ้าท่าภูมิภาคสาขาจังหวัด ก.ออกใบอนุญาตให้ตนปลูกโฮมสเตย์ต่อไปได้โดยเสียค่าเช่าเป็นรายปี


	ศาลปกครองชั้นต้นพิจารณาแล้วเห็นว่า เมื่อข้อเท็จจริงเป็นที่ยุติตามคำพิพากษาศาลจังหวัด ก. ว่าชี้ฟ้าได้ก่อสร้างสิ่งปลูกสร้างบริเวณทะเลอ่าวไทยโดยไม่ได้รับอนุญาตตามกฎหมาย จึงมีความผิดตามมาตรา 117 วรรคหนึ่งและมาตรา 118 แห่งพระราชบัญญัติการเดินเรือในน่านน้ำไทย พระพุทธศักราช 2456 อีกทั้งสิ่งปลูกสร้างนั้นไม่เข้าลักษณะของอาคารและสิ่งอื่นใดที่พึงอนุญาตได้ตามพระราชบัญญัติดังกล่าว ดังนั้น การที่สำนักงานเจ้าท่าภูมิภาคสาขาจังหวัด ก. มีคำสั่งให้รื้อถอนสิ่งปลูกสร้างที่ล่วงล้ำเข้าไปในทะเลอ่าวไทย ภายใน 100 วัน นับแต่วันที่ได้รับแจ้งคำสั่ง จึงเป็นคำสั่งที่ช่วยด้วยกฎหมาย จากนั้นเมื่อชี้ฟ้าอุทธรณ์คำสั่งดังกล่าวแต่ปลัดกระทรวงคมนาคมได้ยกอุทธรณ์นั้นแล้ว

คำวินิจฉัยยกอุทธรณ์ของปลัดกระทรวงคมนาคมจึงเป็นคำสั่งที่ชอบด้วยกฎหมายเช่นกัน และเมื่อชี้ฟ้ากับดาหวันไม่ได้ปฏิบัติตามคำสั่งให้รื้อถอนอาคารของสำนักงานเจ้าท่าภูมิภาคสาขาจังหวัด ก. ศาลจึงมีอำนาจสั่งให้รื้อถอนสิ่งปลูกสร้างที่ล่วงล้ำในทะเลอ่าวไทย ตามมาตรา 118 ทวิ วรรคสองและวรรคสาม แห่งพระราชบัญญัติการเดินเรือในน่านน้ำไทย พระพุทธศักราช 2456 ภายใน 90 วัน นับแต่วันที่ศาลมีคำพิพากษา หากไม่มีการรื้อถอนภายในระยะเวลาที่ศาลกำหนด ให้สำนักงานเจ้าท่าภูมิภาคสาขาจังหวัด ก. ดำเนินการรื้อถอนสิ่งปลูกสร้างดังกล่าวโดยให้เจ้าของสิ่งปลูกสร้างเป็นผู้เสียค่าใช้จ่ายในการรื้อถอน


	ทำไมถึงต้องรื้อล่ะ ก็ในเมื่อตอนปี 2548 ศาลก็ตัดสินแล้วว่าให้เสียค่าปรับอย่างเดียว ไม่ได้สั่งให้รื้อด้วยซะหน่อย นี่พอเสียค่าปรับเสร็จก็จะให้รื้ออีก ไม่นึกถึงหัวอกชาวบ้านตาดำๆ หาเช้ากินคำบ้างเลย โฮมสเตย์ที่สร้างก็ไม่ได้ไปสร้างความเดือดร้อนให้กับใครเลย ไม่ได้ไปกีดขวางเส้นทางสัญจรทางน้ำของใคร ไม่ได้ไปปิดกั้นเส้นทางการไหลของน้ำเลยสักนิด ธรรมชาติแถวๆ นั้นก็ไม่ได้ไปทำลาย แบบนี้ก็น่าจะเข้าข่ายเป็นสิ่งปลูกสร้างที่สามารถขอใบอนุญาตให้ล่วงล้ำลำน้ำได้โดยการเช่าเพื่อความสงบเรียบร้อยของกลุ่มคนท้องถิ่นสิ อยู่ดีๆ มาสั่งให้รื้อบ้านแบบนี้ ใช้ได้ที่ไหน ชาวบ้านคนอื่นที่โดนตัดสินให้เสียค่าปรับเหมือนกันก็ไม่เห็นโดนสั่งให้รื้อบ้านบ้างเลย ในเมื่อคนอื่นไม่ต้องรื้อเรื่องอะไรฉันจะต้องรื้อคนเดียวด้วย ชี้ฟ้าจึงยื่นอุทธรณ์ต่อศาลปกครองสูงสุดขอให้ศาลพิพากษากลับคำพิพากษาของศาลปกครองชั้นต้น


	ศาลปกครองสูงสุดพิเคราะห์แล้วเห็นว่าเมื่อชี้ฟ้าและดาหวันสองสามีภรรยายอมรับว่าเป็นเจ้าของโฮมสเตย์ที่สร้างบนที่ดินติดริมทะเลอ่าวไทย และล่วงล้ำเข้าไปในทะเลอ่าวไทยโดยไม่ได้รับอนุญาตจากเจ้าท่า จำนวน 3 รายการ ได้แก่ อาคาร โฮมสเตย์ 2 หลัง ศาลานั่งพัก และสะพานทางเดิน รวมพื้นที่ทั้งหมด 620.30 ตารางเมตร ต่อมาเมื่อศาลจังหวัด ก.ได้มีคำพิพากษาว่า สองสามีภรรยาสร้างสิ่งปลูกสร้างล่วงล้ำเข้าไปในทะเลอ่าวไทยอันเป็นทรัพย์สินสำหรับพลเมืองใช้ร่วมกัน และเป็นสาธารณสมบัติของแผ่นดิน ถือเป็นการกระทำความผิดตามพระราชบัญญัติการเดินเรือในน่านน้ำไทย พระพุทธศักราช 2456 มาตรา 117 และมาตรา 118 และลงโทษปรับเป็นเงิน 155,000 บาท

ถึงแม้ว่าจะได้มีการชำระค่าปรับนั้นแล้ว และต่อมาภายหลังทางสำนักงานเจ้าท่าภูมิภาคสาขาจังหวัด ก. ได้มีหนังสือส่งมาให้สองสามีภรรยารื้อถอนสิ่งปลูกสร้างดังกล่าวออกไปจากทะเลอ่าวไทย ภายใน 100 วัน นับแต่วันที่ได้รับหนังสือ จึงไม่เป็นการใช้ดุลพินิจโดยมิชอบอันเป็นเหตุให้คำสั่งดังกล่าวไม่ชอบด้วยกฎหมายแต่ประการใด เนื่องจากสิ่งปลูกสร้างนั้นมีวัตถุประสงค์เพื่อใช้ในการแสวงหาประโยชน์ทางธุรกิจซึ่งเป็นประโยชน์ส่วนตัวเพียงฝ่ายเดียว ไม่ได้เป็นประโยชน์ต่อสังคมแต่อย่างใด


	และเมื่อปี พ.ศ. 2545 ได้มีคณะทำงานตรวจสอบการบุกรุกที่สาธารณประโยชน์และที่ดินของรัฐ ได้ทำการสำรวจและจัดทำแผนที่สิ่งปลูกสร้างล้ำลำน้ำบริเวณเกาะเฮฮาและพื้นที่ใกล้เคียงเสนอต่อที่ประชุมซึ่งประกอบด้วย หน่วยงานของสำนักงานเจ้าท่า หน่วยงานที่เกี่ยวข้อง และประชาชนในพื้นที่เพื่อหาข้อยุติและแนวทางแก้ไขปัญหา โดยมติที่ประชุมตกลงให้ผู้ครอบครองสิ่งปลูกสร้างที่ล่วงล้ำลำน้ำที่มีอยู่แล้วในระหว่างที่ทำการสำรวจยื่นขออนุญาตซ่อมแซมสิ่งปลูกสร้างดังกล่าวได้ โดยยื่นต่อองค์การบริหารส่วนตำบลแล้วแจ้งให้หน่วยงานที่เกี่ยวข้องทราบ โดยการซ่อมแซมต้องใช้วัสดุเดิมและไม่ขยายไปมากกว่าสิ่งปลูกสร้างที่มีอยู่ก่อนแล้ว โดยในแผนที่สำรวจนั้น

ก็ได้มีสิ่งปลูกสร้างของชี้ฟ้าและดาหวันรวมอยู่เหมือนกันกับชาวบ้านในละแวกนั้นด้วย การที่สำนักงานเจ้าท่าภูมิภาคสาขาจังหวัด ก. ได้พิจารณาอนุญาตให้ชาวบ้านอื่นๆ ซ่อมแซมบ้านได้โดยไม่ต้องรื้อถอนนั้น เป็นคนละกรณีกับชี้ฟ้าและดาหวัน เพราะโฮมสเตย์นั้นเป็นสิ่งปลูกสร้างที่สร้างขยายขึ้นมาใหม่ ไม่ใช่เป็นการซ่อมแซมปรับปรุงตามโครงสร้างไม้ที่มีอยู่เดิม แถมยังไม่เคยยื่นเรื่องขออนุญาตก่อสร้างหรือซ่อมแซมต่อสำนักงานเจ้าท่าภูมิภาคสาขาจังหวัด ก. อีก คำสั่งรื้อถอนอาคารของสำนักงานเจ้าท่าภูมิภาคสาขาจังหวัด ก. จึงไม่ใช่การเลือกปฏิบัติแต่อย่างใด

	การที่ชี้ฟ้าและดาหวันไม่ปฏิบัติตามคำสั่งรื้อถอนของสำนักงานเจ้าท่าภูมิภาคสาขาจังหวัด ก. และได้ยื่นอุทธรณ์คำสั่งนั้นต่อปลัดกระทรวงคมนาคม แม้ต่อมาปลัดกระทรวงคมนาคมมีคำวินิจฉัยให้ยกอุทธรณ์แล้วก็ตาม สองสามีภรรยาก็ยังเพิกเฉย ดังนั้นที่ศาลปกครองชั้นต้นมีคำสั่งให้ชี้ฟ้าและดาหวันรื้อถอนสิ่งปลูกสร้างที่ล่วงล้ำเข้าไปในทะเลอ่าวไทยตามคำสั่งของสำนักงานเจ้าท่าภูมิภาคสาขาจังหวัด ก. ภายใน 90 วัน นับแต่วันที่ศาลมีคำพิพากษา หากไม่มีการรื้อถอนภายในเวลาที่กำหนด ให้สำนักงานเจ้าท่าภูมิภาคสาขาจังหวัด ก. ดำเนินการรื้อถอนเองได้โดยให้ชี้ฟ้าและดาหวันเป็นผู้เสียค่าใช้จ่ายในการรื้อถอนทั้งหมดนั้น เป็นการชอบด้วยกฎหมายในการใช้อำนาจตามมาตรา 118 ทวิ วรรคสอง แห่งพระราชบัญญัติการเดินเรือในน่านน้ำไทย พระพุทธศักราช 2456 ซึ่งแก้ไขเพิ่มเติมโดยพระราชบัญญัติการเดินเรือในน่านน้ำไทย (ฉบับที่ 14) พ.ศ. 2535


	ศาลปกครองสูงสุดเห็นพ้องกับคำพิพากษาของศาลปกครองชั้นต้น จึงพิพากษายืนตามคำพิพากษาของศาลปกครองชั้นต้น


	การใช้ประโยชน์จากทรัพยากรธรรมชาติหรือสิ่งแวดล้อมนั้นเป็นสิ่งที่ทุกคนสามารถทำได้ แต่ทว่าประโยชน์ส่วนตัวที่เราได้รับนั้นต้องสอดคล้องกับประโยชน์ของส่วนรวมด้วย และหากการใช้ประโยชน์นั้นมีผลกระทบต่อสาธารณะ แน่นอนว่าฝ่ายปกครองย่อมมีนโยบายผ่อนปรนอันเป็นไปตามเจตนารมณ์ของกฎหมายเพื่อความสงบเรียบร้อยให้กับชุมชน... แต่หากทุกคนต้องการแต่คำว่าตัวเอง แล้วคำว่าส่วนรวมจะเกิดขึ้นได้อย่างไร ทรัพยากรธรรมชาติเป็นของเราทุกคน ที่ต้องช่วยกันดูแล ปกป้องรักษาไว้ให้เป็นมรดกแก่คนรุ่นหลังต่อไป...

สถานีที่ 4 “ผิดเป็นถูกไม่ได้...ถ้ายังไม่แก้ไข”

[image: center 6-p25]

รูปภาพ ภาพการ์ตูนรถไฟฟ้า สถานีที่ 4 "ผิดเป็นถูกไม่ได้...ถ้ายังไม่แก้ไข"
เทียบเคียง คำพิพากษาศาลปกครองสูงสุด
คดีหมายเลขที่ อ.578/2555

“ผิดเป็นถูกไม่ได้...ถ้ายังไม่แก้ไข”


	หากพูดถึงอสังหาริมทรัพย์ยุคนี้สมัยนี้ใครๆ ก็อยากมีเป็นของตัวเองทั้งนั้น ยิ่งถ้าได้เป็นอาคารพาณิชย์สวยๆ ทำเลดีๆ ด้วยหน่อยนะ เริ่ดสุด จะขายก็ได้กำไร ปล่อยเช่าก็ได้ราคาดี เปิดร้านทำธุรกิจอะไรที่แลดูน่ารักกิ๊บเก๋เป็นของตัวเอง ก็คงมีคนเข้าร้านไม่ขาดสายแน่นอน รวยไม่รู้เนื้อรู้ตัวเลย


	เอ! แต่ถ้าเราจะสร้างอาคารพาณิชย์พวกนี้เอง ต้องทำยังไงล่ะ!!!


	จริงๆ เขาก็จะมีกฎหมายควบคุมอาคารคอยดูแลเอาไว้อยู่ ว่ามีขั้นตอนอะไรอย่างไร


	ซึ่งเจตนารมณ์ของกฎหมายนี้ก็เพื่อจะควบคุมให้การก่อสร้าง ดัดแปลง ต่อเติมการรื้อถอนอาคารนั้นๆ เป็นไปเพื่อให้คนที่อยู่อาศัยใช้ประโยชน์จากอาคารได้อย่างปลอดภัยที่สุด ไม่ไปทำให้ผู้ที่อยู่ด้วยในบริเวณโดยรอบได้รับความเดือดร้อนหรือความเสียหาย และให้ตัวบทเค้าก็กำหนดโทษเอาผิดกับคนที่ฝ่าฝืนไว้ด้วย ทั้งทางอาญา และมาตรการทางปกครอง โดยกระบวนการทางกฎหมายเอาผิดกรณีผู้ที่ฝ่าฝืนก็มีตั้งแต่เจ้าพนักงานท้องถิ่นพิจารณาดำเนินการ จนถึงกระบวนการทางศาลที่ถือว่าเป็นที่สุดแล้ว


	แต่ถ้าศาลสั่งแล้วยังไม่ทำตาม แล้วย้อนกลับมาขออนุญาตใหม่ อ้างเหตุโน่นนี่จะทำได้มั้ย

	ต้องมาดูจากกรณีของคุณนายมหาภัยใจดื้อรายนี้เลย...ว่าเป็นไง


	เรื่องมีอยู่ว่า คุณนายเจิดจรัสแข มีที่ดินติดถนนอยู่แปลงหนึ่ง ในย่านเมืองที่ในอนาคตรุ่งแน่ถ้าจะเปิดกิจการค้าขายอะไรสักอย่างหนึ่ง ประมาณว่าเอาเงินเหลือๆ ที่มีมาบริหารเล่นๆ หาลำไพ่พิเศษนอกจากเงินของสามีสุดที่รัก


	มีที่ดินแล้ว ต่อไปต้องมีตึกแถวสวยๆ ใหญ่ๆ โตๆ ด้วย วาดฝันไว้ว่าจะทำเป็นร้านขายของแบรนด์ดังไฮโซตามสไตล์คุณหญิงคุณนาย ต้องตกแต่งสวยๆ มีคลาสมีระดับเลยรีบจรลีไปขออนุญาตจากเจ้าพนักงานท้องถิ่นที่สำนักงานเขต โดยตามแบบแปลนที่ขออนุญาตนั้นลักษณะเป็นการก่อสร้างอาคารตึก 3 ชั้น 1 หลัง ก็ไม่มีปัญหาอะไรทุกอย่างถูกต้องตามกฎหมาย ดีหมด จนได้รับใบอนุญาตมาเรียบร้อย


	สร้างไปสร้างมาไอเดียเริ่มบรรเจิดเลิศเลอเพ้อฝันมากขึ้น อยากมีนั่นมีนี่ ห้องนั้น ห้องนี้ เอาไว้พักอาศัยเอง เปิดร้านด้วย เก็บสมบัติพัสถานต่างๆ นานาด้วย โอ๊ยเยอะหลายสิ่ง!! สร้างแค่ 3 ชั้น เห็นจะไม่พอ


	ทำไงล่ะคะทีนี้!! ก็เลยสร้างต่อไปอีก 2 ชั้น คือ ชั้น 4-5


	แต่ครั้งนี้เอาง่าย เธอไม่ขออนุญาต แอบๆ ทำ!! จนผ่านไปเกือบ 1 ปี


	ไปๆ มาๆ สำนักงานเขตมาตรวจก็เจอน่ะสิ!!! มาเห็นตำตาตำใจเจ้าพนักงานแบบนี้ ก็เลยมีคำสั่งให้ระงับการก่อสร้างและให้รื้อถอนอาคารดังกล่าว


	ด้วยความงกไม่เข้าใครออกใคร เสียเงินไปแล้วนี่คะเป็นค่าสร้าง ยังจะมาให้เสียเงินค่าทุบอีก ยังไง้ยังไงก็ไม่ยอม อุตส่าห์แอบเอาเงินสามีมาลงทุนทั้งทีจะมาขาดทุนแต่เริ่มไม่ด๊ายไม่ได้!! จึงไม่ยอมทำตามและดื้อแพ่งไม่ยอมมาอุทธรณ์คำสั่งต่อคณะกรรมการพิจารณาอุทธรณ์ตามกฎหมายอีก


	ฝ่ายเจ้าหน้าที่ทำอะไรไม่ได้ ขณะนั้นยังไม่มีศาลปกครอง เลยไปยื่นฟ้องคุณนายเจิดจรัสแขต่อศาลแพ่งธนบุรี เป็นความกันจน 3 ปีผ่านไปในที่สุดศาลแพ่งธนบุรีก็ฟันธง!! พิพากษาให้คุณนายรื้อถอนอาคารเฉพาะส่วนที่ก่อสร้างต่อเติมเป็นชั้นที่ 4 และ 5 และหลังคาคลุมที่ว่างด้านหลังอาคารออกไป หากไม่ยอมทำ ก็ให้เจ้าพนักงานรื้อถอนได้เองโดยให้คุณนายเป็นผู้ชำระค่าใช้จ่าย

	ออกอาการเซ็งๆๆๆ สิ คราวนี้มีแต่เสียกับเสีย รู้งี้ทำให้มันถูกดีกว่า ปลง!! คนที่แพ้ก็ต้องดูแลตัวเอง เงียบๆ ดีกว่า ไม่รื้อ ไม่หนี ไม่ทำ ผ่านไป 10 ปีนับจากศาลแพ่งธนุบรีพิพากษาไป อาคารนี้ก็ยังคงอยู่ปกติดีทุกอย่าง


	ทางด้านคุณนาย เจ็บแล้วไม่รู้จำ!! กลับมามีแรงฮึดนึกท้าทายอำนาจรัฐ คราวนี้เธอรีเทิร์นกลับมายื่นขออนุญาตดัดแปลงอาคารจากตึก 3 ชั้น เป็น 5 ชั้นอีกครั้ง ไม่รู้ด้วยสาเหตุอันใด ฝ่ายเจ้าพนักงานท้องถิ่นก็มีคำสั่งให้ไปปรับแก้ไขแบบแปลน รายการประกอบแบบแปลน หรือรายการคำนวณใหม่ คุณนายก็นำกลับมาแก้ไขและยื่นกลับไปอีกครั้ง และต่อมาฝ่ายเจ้าพนักงานท้องถิ่นก็มีคำสั่งไม่อนุญาตเนื่องจากแบบก่อสร้างต่างๆ ยังไม่ถูกต้อง รวมทั้งยังไม่ได้ทำตามพิพากษาศาลแพ่งธนบุรี คุณนายจึงอุทธรณ์คำสั่งดังกล่าว แต่ทางคณะกรรมพิจารณาอุทธรณ์ในเขตกรุงเทพมหานคร ได้ยกอุทธรณ์ไป


	คุณนายเจิดจรัสแข เลือดนักสู้ขึ้นหน้าขึ้นตาขึ้นตัวจนตัวอืดเพราะความโกรธ ไม่รู้จะไปพึ่งใคร พอดีตอนนั้นมีที่พึ่งใหม่ คือ ศาลปกครองเปิดทำการมาแล้ว 2 ปี

อำนาจหน้าที่ในการพิจารณาพิพากษาในเรื่องกฎหมายที่เกี่ยวกับการควบคุมอาคารก็มาอยู่กับศาลปกครอง คุณนายเจิดจรัสแข (ผู้ฟ้องคดี) เลยยื่นฟ้องคณะกรรมการพิจารณาอุทธรณ์ในเขตกรุงเทพมหานคร (ผู้ถูกฟ้องคดี) ในคดีนี้ต่อศาลปกครอง ขอให้เพิกถอนคำวินิจฉัยอุทธรณ์และให้พิจารณาอุนญาตให้ดัดแปลงอาคาร

	ศาลปกครองชั้นต้นพิพากษาให้ยกฟ้อง โดยวินิจฉัยว่า เมื่อศาลแพ่งธนบุรีได้พิพากษาให้ผู้ฟ้องคดีรื้อถอนอาคารเฉพาะส่วนที่ก่อสร้างต่อเติมเป็นชั้นที่ 4-5 และหลังคาคลุมที่ว่างด้านหลังอาคารออก และคดีได้ถึงที่สุดแล้ว เจ้าพนักงานท้องถิ่นต้องปฏิบัติตาม ผู้ฟ้องคดีจึงไม่มีสิทธิยื่นคำขอรับใบอนุญาตดัดแปลงอาคารพิพาทดังกล่าว แม้ผู้ฟ้องคดีจะได้ยื่นคำขอรับใบอนุญาต แต่เจ้าพนักงานท้องถิ่นก็ไม่อาจที่จะรับพิจารณาคำขอรับใบอนุญาตของผู้ฟ้องคดีได้ คำวินิจฉัยอุทธรณ์ของผู้ถูกฟ้องคดีที่ให้เพิกถอนคำสั่งที่ให้ผู้ฟ้องคดีแก้ไขแบบแปลน รายการประกอบแบบแปลน หรือรายการคำนวณและคำสั่งไม่อนุญาตผู้ฟ้องคดีดัดแปลงอาคาร และให้ปฏิบัติตามคำพิพากษาของศาลแพ่งธนบุรี จึงชอบด้วยกฎหมาย


	มหากาพย์ยาวนานนี้ยังไม่จบ คุณนายเจิดจรัสแข ขอสู้ต่อ ยื่นอุทธรณ์ต่อศาลปกครองสูงสุดว่า ตามแนวทางการปฏิบัติงานคดีอาคารของกรุงเทพมหานครนั้น แม้ศาลจะมีคำพิพากษาถึงที่สุดให้รื้อถอนอาคารส่วนที่ก่อสร้างโดยไม่ได้รับอนุญาตแล้วก็ตาม หากสามารถเปลี่ยนแปลงแก้ไขให้ถูกต้องได้ ก็เป็นเรื่องที่อยู่ในอำนาจของเจ้าพนักงานท้องถิ่นที่จะพิจารณาอนุญาตหรือไม่ หากเห็นว่าสามารถแก้ไขได้ก็ไม่จำต้องรื้อถอนตามคำพิพากษาของศาลและไม่ถือเป็นการขัดคำสั่งศาลแต่ประการใด เพราะการบังคับคดีตามคำพิพากษาของศาล เป็นเรื่องของโจทก์ซึ่งเป็นเจ้าหนี้ตามคำพิพากษาที่จะใช้สิทธิบังคับคดีตามคำพิพากษาหรือไม่ก็ได้ และอาคารของผู้ฟ้องคดีได้ก่อสร้างมาเป็นเวลา 22 ปีแล้ว มีความมั่นคงแข็งแรง และก็ไม่เคยมีจดหมายร้องเรียนเหตุรำคาญจากเพื่อนบ้าน ขอให้พิพากษาให้กรุงเทพมหานคร รับคำขออนุญาตของตน


	ศาลปกครองสูงสุดวินิจฉัยว่า ตามคำพิพากษาของศาลแพ่งธนบุรีนั้น แม้จะพ้นระยะเวลาบังคับคดี 10 ปี แต่คำพิพากษายังคงมีผลผูกพันคู่ความอยู่เพียงแต่ไม่อาจบังคับคดีได้เท่านั้น

และกรุงเทพมหานครได้วางแนวทางปฏิบัติ เรื่อง แนวทางเพื่อแก้ไขปัญหาและอุปสรรคในการบังคับการทางปกครองคดีอาคาร ที่กำหนดว่า อาคารที่ศาลพิพากษาให้รื้อถอนนั้นให้สำนักงานเขตจัดทำแผนการรื้อถอนประจำปีขึ้น เพื่อของบประมาณและจัดทำแผนย่อยกำหนดเป้าหมายเกี่ยวกับการรื้อถอนอาคารเป็นรายๆ ไป โดยต่อมาสำนักงานเขตได้มีหนังสือแจ้งคำสั่งให้ผู้ฟ้องคดีรื้อถอนอาคารตามคำพิพากษาของศาลดังกล่าว ซึ่งฝ่ายปกครองจะต้องปฏิบัติให้เป็นไปตามนั้น ดังนั้น ผู้ฟ้องคดีจึงไม่มีสิทธิยื่นคำร้องขออนุญาตดัดแปลงอาคารจากตึก 3 ชั้น เป็น 5 ชั้นแต่อย่างใด 

	การที่เจ้าพนักงานท้องถิ่นรับคำขอใบอนุญาตดัดแปลงอาคารและพิจารณาแบบแปลนก่อสร้างแล้วมีคำสั่งให้ผู้ฟ้องคดีแก้ไขแบบแปลน รายการประกอบแบบแปลนหรือรายการคำนวณ และต่อมาได้มีหนังสือแจ้งคำสั่งไม่อนุญาตให้ผู้ฟ้องคดีดัดแปลงอาคาร เนื่องจากแบบก่อสร้างและรายการยังไม่ถูกต้องและไม่ได้ปฏิบัติตามคำพิพากษาศาลแพ่งธนบุรี จึงไม่ชอบด้วยกฎหมาย คำวินิจฉัยอุทธรณ์ของผู้ถูกฟ้องคดีชอบด้วยกฎหมายแล้ว ส่วนประเด็นที่ผู้ฟ้องคดียกขึ้นมาอุทธรณ์นั้น ศาลเห็นว่า ฟังไม่ขึ้น 

	ศาลปกครองสูงสุดพิพากษายืนตามศาลปกครองชั้นต้น 

	ไงล่ะ!! คนทำผิดยังไง้ยังไงก็ผิดอยู่วันยังค่ำ จะตัดสินกี่ศาลต่อกี่ศาลก็ผิดอยู่ดี ทางที่ดีควรเปลี่ยนผิดให้เป็นถูกเสีย ก็แค่ทำตามที่ศาลท่านสั่งน่ะแหละดีที่สุดแล้วจะได้สบายใจกันทุกฝ่าย อาจมีค่าใช้จ่ายบ้าง ก็ยังดีกว่านะถ้าเกิดอาคารถล่มลงมาและไปสร้างความเดือดร้อนให้ใครคนอื่น อาจเสียแพงกว่าที่เป็นอยู่ก็ได้ เดี๋ยวจะหาว่าไม่เตือนนะคุณนายเจิดจรัสแข...

สถานีที่ 5
...ทำให้ถูกต้องตามกฎหมาย
เสียหายแค่ไหนก็ต้องทำ...

รูปภาพ ภาพการ์ตูนรถไฟฟ้า สถานีที่ 5 ...ทำให้ถูกต้องตามกฎหมาย เสียหายแค่ไหนก็ต้องทำ...

เทียบเคียงคำสั่งศาลปกครองสูงสุดที่ 614/2558

ทำให้ถูกต้องตามกฎหมาย เสียหายแค่ไหนก็ต้องทำ


	เคยเห็นข่าวตามทีวีหรือหน้าหนังสือพิมพ์ที่มีการปิดถนนเรียกร้องให้หน่วยงานของรัฐทำตามข้อเสนอที่แก้ไขความเดือดร้อนของพวกตน ครั้นพอตำรวจจะใช้กำลังสลายการชุมนุมก็เกรงจะไปทำความเสียหายต่อทรัพย์สินหรือถึงขั้นเจ็บเนื้อเจ็บตัวกัน เรื่องราวก็เลยยืดเยื้อกระทบกระเทือนไปถึงคนรอบข้างที่ไม่รู้อิโหน่อิเหน่ ให้เดือดร้อนตามไปด้วย บางเรื่องเจรจากันได้ก็แยกย้ายกันไป บ้านใครบ้านคนนั้น แต่บางเรื่องจบไม่สวยก็ถึงขั้นต้องขึ้นโรงขึ้นศาลกันเลยทีเดียว งั้นลองมาดูเรื่องราวข้างล่างนี้กันว่าจะลงเอยแบบ Happy Ending กันหรือเปล่าน้า


	เรื่องราวมีอยู่ว่า...ป้าพุดจีบ เศรษฐีนีระดับท็อปในตำบลหอมหมื่นลี้ เกิดปิ๊งไอเดียอยากทำบ้านให้มีห้องฟิตเนส ห้องคาราโอเกะ แถมสระว่ายน้ำ เอาไว้ต้อนรับแขกเหรื่อ เพื่อนฝูง ญาติพี่น้องเวลามาเยี่ยมเยียนที่บ้าน ก็แหมนะ ระดับพุดจีบแล้วเรื่องอภิมหาอลังการงานสร้างขอให้บอก ป้าจัดให้ ว่าแล้วก็เรียกช่างมาต่อเติม ทุบตรงนู้นรื้อตรงนี้ เนื้อที่ไม่พอก็สร้างยื่นออกไปอีก ด้านหน้า ด้านข้าง ด้านหลังบ้าน ป้าแกสั่งรื้อหมด บ้านของชั้น ใครจะทำไม มีเงินซะอย่าง โฮะๆๆๆ


	พอสร้างเสร็จ ป้าพุดจีบก็อยากจะอวดบ้านใหม่ที่สร้างมาอย่างวิลิศมาหรา ให้ลือกันไป 3 บ้าน 8 บ้าน แกก็เลยเชิญแขกทั้งตำบลมางานฉลองขึ้นบ้านใหม่ และก็ได้ผล

แขกที่มางานชมบ้านใหม่ของป้าพุดจีบไม่ได้หยุดได้หย่อน จนป้าแกหน้าบานใหญ่กว่าจานดาวเทียมที่ติดไว้เสียอีก

	เสียงร่ำลือถึงบ้านหลังใหม่ของป้าพุดจีบ ลอยไปเข้าหูท่านนายกเทศมนตรีตำบลหอมหมื่นลี้ ว่าแล้วก็สั่งให้ลูกน้องไปดูคำขออนุญาตดัดแปลงอาคารของป้าแกว่าทำเกินที่ขอไว้หรือไม่ ทำไมเสียงเล่าลือถึงหนาหูเหลือเกินว่าใหญ่โต โอ่อ่าอย่างกับคฤหาสน์บ้านทรายทอง แต่ทว่าเมื่อลูกน้องกลับมารายงานว่าไม่มีใบขออนุญาตดัดแปลงอาคารจากป้าพุดจีบมายื่นไว้เลย งานเข้าแล้วล่ะสิป้าพุดจีบ อยากให้บ้านเป็นที่ร่ำลือดีนักลือจนได้เรื่องล่ะทีนี้


	ดัดแปลงอาคารโดยไม่ได้รับอนุญาตจากเจ้าพนักงานท้องถิ่นแบบนี้ก็ต้องจัดการซะแล้ว นายกเทศมนตรีตำบลหอมหมื่นลี้จึงออกคำสั่งให้ระงับการก่อสร้าง ดัดแปลงอาคาร คำสั่งห้ามใช้หรือเข้าไปในส่วนใดของอาคารและคำสั่งให้รื้อถอนอาคารที่ดัดแปลงส่งไปถึงป้าพุดจีบ


	เจอไป 3 คำสั่ง ป้าพุดจีบอ่านแล้วถึงกับมึนไปเลยทีเดียว แต่สาวมั่นเลยวัยกลางคนมาแล้วอย่างป้าพุดจีบซะอย่าง กลัวซะที่ไหน ไม่รื้อซะอย่าง ใครจะทำไม บ้านชั้นสร้างมาตั้งแพง แถมสร้างก็สร้างในที่ของตัวเอง ไม่ได้ไปสร้างในที่หลวงซะหน่อยเรื่องอะไรจะรื้อ


	เมื่อครบกำหนดตามคำสั่งที่ออกไปแล้ว ยังไม่เห็นความคืบหน้าจากทางป้าพุดจีบ นายกเทศมนตรีตำบลหอมหมื่นลี้จึงได้มีคำสั่งแต่งตั้งคณะทำงานดำเนินการรื้อถอนส่วนที่ดัดแปลงของบ้านป้าพุดจีบ คณะทำงานชุดดังกล่าวเมื่อได้รับแต่งตั้งก็เริ่มงานกันอย่างขมีขมัน เริ่มแรกก็ไปเจรจาไกล่เกลี่ยกับป้าพุดจีบก่อน แต่ไม่ได้รับความร่วมมือใดๆ จากป้าพุดจีบทั้งสิ้น ในเมื่อเจรจากันไม่ได้ผลก็ต้องเพิ่มระดับในการทำงานขึ้นไปอีกโดยการออกคำสั่งกำหนดวันที่จะเข้ารื้อถอนส่วนที่ดัดแปลงของบ้านป้าพุดจีบและปิดประกาศคำสั่งนั้นไว้ที่หน้าบ้านป้าพุดจีบอย่างเด่นหรา เรียกว่าใครผ่านไปผ่านมาก็มองเห็นว่าบ้านหลังนี้กำลังจะถูกรื้อในไม่ช้า


	เมื่อถึงวันที่จะเข้าทำการรื้อถอนบ้านป้าพุดจีบ คณะทำงานดำเนินการรื้อถอนพร้อมด้วยเจ้าหน้าที่ตำรวจ ช่วงวิศวกรโยธา นายตรวจเขต คนงานรื้อถอน ช่างภาพ

ช่างวิดีโอ นับรวมๆ แล้วเกือบ 50 คน เดินทางไปยังบ้านป้าพุดจีบ แต่พอมาถึงกลับเจอรถกระบะจอดขวางหน้าบ้านแถมประตูรั้วยังคล้องกุญแจไว้อีกต่างหาก ลองตะโกนเรียกคนในบ้าน ปรากฏว่าป้าพุดจีบได้อันตรธานหายตัวไปแล้ว เหลือเพียงแต่น้องชายที่เป็นตายอย่างไร ก็ไม่ยอมเปิดประตูรั้วให้ นอกจากจะได้รับอนุญาตจากปากป้าพุดจีบเท่านั้น ตัวแทนจากคณะทำงานดำเนินการรื้อถอนจึงโทรศัพท์ไปเจรจากับป้าพุดจีบ แต่ไม่ว่าจะชี้แจงเหตุผลใดๆ ก็ตาม ป้าพุดจีบก็ไม่ยอมให้รื้อท่าเดียว แล้วก็วางสายจบการสนทนาแต่เพียงเท่านั้น จนปัญญาจะทำอะไรกับป้าพุดจีบได้ ทางคณะทำงานดำเนินการรื้อถอนจึงไปแจ้งความลงบันทึกประจำวันที่สถานีตำรวจภูธรหอมหมื่นลี้ และนำเรื่องดังกล่าวไปรายงานให้แก่นายกเทศมนตรีหอมหมื่นลี้ทราบ


	เพื่อให้กฎหมายมีความศักดิ์สิทธิ์ และรักษาความสงบเรียบร้อยในการอยู่ร่วมกันของประชาชน นายกเทศมนตรีหอมหมื่นลี้จึงนำเรื่องนี้มายื่นฟ้องต่อศาลปกครองขอให้มีคำสั่งจับกุมและกักขังป้าพุดจีบหรือเจ้าของบ้านในขณะนั้น และมีคำสั่งให้เจ้าพนักงานท้องถิ่นเข้าทำการรื้อถอนส่วนที่ดัดแปsลงของบ้านป้าพุดจีบตามพระราชบัญญัติควบคุมอาคาร พ.ศ. 2522 ก็ในเมื่อพูดจากันดีๆ ก็แล้ว ทำเป็นหนังสือแจ้งไปก็แล้ว ทำทุกขั้นตอนตามกฎหมายทุกอย่างยังไม่ยอมรื้ออีก แบบนี้ก็ต้องอาศัยศาลท่านให้ช่วยตัดสินเสียแล้ว


	แต่ศาลปกครองชั้นต้นพิจารณาแล้วเห็นว่าการให้ศาลมีคำสั่งจับกุมและกักขังป้าพุดจีบหรือเจ้าของบ้านในขณะนั้นเป็นการใช้มาตรการบังคับทางปกครองที่มีผลกระทบต่อสิทธิและเสรีภาพมากเกินกว่าเหตุจำเป็น และเทศบาลหอมหมื่นลี้เองก็สามารถที่จะใช้กำลังพอสมควรแก่เหตุเข้าดำเนินการรื้อถอนบ้านป้าพุดจีบให้เป็นไปตามมาตรการบังคับทางปกครองได้เองอยู่แล้วโดยไม่จำเป็นต้องให้ศาลมีคำสั่งให้เจ้าพนักงานท้องถิ่นเข้าทำการรื้อถอนแต่อย่างใด จึงมีคำสั่งยกคำร้องของเทศบาลหอมหมื่นลี้และให้จำหน่ายคดีออกจากสารบบความไป ทางเทศบาลหอมหมื่นลี้ก็ยังไม่ยอมแพ้ นำเรื่องนี้ยื่นอุทธรณ์ต่อศาลปกครองสูงสุดโดยให้เหตุผลว่า เมื่อจะเข้าดำเนินการรื้อถอนบ้านที่ดัดแปลง ต่อเติมโดยไม่ได้รับอนุญาตแต่ได้รับการขัดขวางจากผู้ครอบครองบ้านในขณะนั้นทำให้ไม่สามารถเข้าทำการรื้อถอนได้ จึงจำเป็นต้องขออำนาจตามมาตรา 43 วรรคหนึ่ง (1) แห่งพระราชบัญญัติควบคุมอาคาร พ.ศ. 2522 ในการจับกุมและกักขังเจ้าของบ้านที่ไม่ปฏิบัติตามคำสั่งของเจ้าพนักงานท้องถิ่น ซึ่งเป็นการปฏิบัติตามขั้นตอนกระบวนการที่กฎมายกำหนดไว้แล้วทุกประการโดยเคร่งครัด

เพราะหากใช้กำลังเข้าดำเนินการรื้อถอนบ้านป้าพุดจีบ จะต้องยกรถที่จอดขวางประตูออก ต้องตัดกุญแจที่คล้องปิดประตูรั้วบ้าน และต้องใช้กำลังจับตัวน้องชายป้าพูดจีบให้ออกมาจากบ้านซึ่งการกระทำดังกล่าวย่อมต้องมีการต่อสู้ขัดขืน จนก่อให้เกิดความเสียหายแก่ทรัพย์สินหรืออาจเกิดอันตรายต่อร่างกายหรือชีวิต ส่งผลให้มีการฟ้องร้องเป็นคดีอาญา คดีแพ่งเรียกค่าเสียหาย และคดีปกครองตามมา หากศาลมีคำสั่งจับกุมและกักขังป้าพุดจีบหรือเจ้าของบ้านในขณะนั้น ย่อมจะเป็นการใช้มาตรการบังคับทางปกครองที่เหมาะสมและกระทบกับสิทธิและเสรีภาพของป้าพุดจีบน้อยกว่าการใช้กำลังเข้ารื้อถอนบ้าน


	ศาลปกครองสูงสุดพิเคราะห์แล้วเห็นว่า การที่ป้าพุดจีบได้นำรถกระบะมาจอดขวางประตูทางเข้าบ้าน และมีการคล้องกุญแจด้านนอกปิดรั้วบ้านในวันที่คณะทำงานดำเนินการรื้อถอนจะเข้าทำการรื้อถอนบ้านที่ดัดแปลง ต่อเติมโดยไม่ได้รับอนุญาต ถือเป็นการจงใจขัดขวางการทำงานของเจ้าหน้าที่ และในวันดังกล่าวคณะทำงานดำเนินการรื้อถอน มีทั้งเจ้าหน้าที่ตำรวจ คนงานรื้อถอน ช่างวิศวกร และเจ้าที่ที่เกี่ยวข้องอีกประมาณ 50 คน จึงสามารถที่จะใช้กำลังเข้าบังคับรื้อถอนเองได้ตามมาตรา 43 วรรคหนึ่ง (2) แห่งพระราชบัญญัติควบคุมอาคาร 2522 และหากใช้กำลังนั้นจะมีผลกระทบต่อทรัพย์สินไปบ้าง ก็ยังเป็นมาตรการที่รุนแรงน้อยกว่าการที่จะให้ศาลมีคำสั่งจับกุมและกักขัง ซึ่งส่งผลกระทบอย่างรุนแรงต่อสิทธิและเสรีภาพของป้าพุดจีบหรือเจ้าของบ้านในขณะนั้น

และเห็นได้ว่าเทศบาลหอมหมื่นลี้ยังไม่ได้ใช้มาตรการบังคับในหนทางอื่นแก่ป้าพุดจีบซึ่งสามารถดำเนินการได้ จึงไม่สมควรที่ศาลจะมีคำสั่งจับกุมและกักขังป้าพุดจีบหรือเจ้าของบ้านในขณะนั้นตามคำร้องขอ และที่กล่าวว่าการดำเนินการรื้อถอนอาจจะถูกขัดขวางหรือถูกดำเนินคดีต่างๆ ทั้งคดีอาญา คดีแพ่งเรียกค่าเสียหายหรือคดีปกครองนั้น ก็เป็นเพียงการคาดการณ์ของเทศบาลหอมหมื่นลี้เท่านั้น อีกทั้งหากการดำเนินการเป็นไปโดยชอบด้วยกฎหมายแล้ว ก็ไม่ต้องกลัวว่าจะถูกฟ้องร้องดำเนินคดีแต่อย่างใด

	และแม้ว่าจะถูกขัดขวางไม่ให้เข้าทำการรื้อถอนได้ แต่เทศบาลหอมหมื่นลี้ก็สามารถที่จะใช้กำลังพอสมควรแก่เหตุเข้าดำเนินการเพื่อให้เป็นไปตามมาตรการบังคับทางปกครองได้เองอยู่แล้วตามมาตรา 60 วรรคสอง แห่งพระราชบัญญัติวิธิปฏิบัติราชการทางปกครอง พ.ศ. 2539 อันเป็นขั้นตอนการดำเนินการตามอำนาจหน้าที่ของเจ้าพนักงานท้องถิ่นตามมาตรา 43 วรรคหนึ่ง (2) แห่งพระราชบัญญัติควบคุมอาหาร พ.ศ. 2522 ซึ่งกฎหมายกำหนดกระบวนการขั้นตอนไว้แล้ว ศาลจึงไม่จำเป็นต้องมีคำสั่งให้เจ้าพนักงานท้องถิ่นเข้าทำการรื้อถอนอาคารส่วนที่ดัดแปลง


	ดังนั้นการที่ศาลปกครองชั้นต้นมีคำสั่งยกคำร้องของเทศบาลหอมหมื่นลี้และให้จำหน่ายคดีออกจากสารบบความนั้น ศาลปกครองสูงสุดเห็นพ้องด้วย จึงมีคำสั่งยืนตามคำสั่งของศาลปกครองชั้นต้น


	แน่นอนว่าการใช้กำลังในการแก้ไขปัญหาไม่เป็นผลดีกับใครทั้งนั้น แต่ทว่าหากหมดหนทางในขั้นตอนไกล่เกลี่ยเจรจาแล้วและหากใช้กำลังจัดการปัญหาแบบสมเหตุสมผลและอยู่ในขอบเขตที่กฎหมายกำหนดให้ก็น่าจะเป็นวิธีการที่ดีที่สุด ถึงแม้ว่าจะก่อให้เกิดความเสียหายตามมา เจ้าหน้าที่ของรัฐก็จำเป็นต้องทำเพื่อการอยู่ร่วมกันอย่างปกติสุขของประชาชนโดยรวม เห็นแบบนี้แล้วก็พอจะเข้าใจหัวอกข้าราชการทั้งหลายขึ้นมา ส่วนป้าพุดจีบจ๋า ในเมื่อไม่ได้ทำตามขั้นตอนของกฎหมาย ก็ต้องยอมรับผิดและแก้ไขให้ถูกต้องนะจ๊ะป้าจ๋า ไว้ค่อยมาสร้างใหม่เอาแบบให้สวยกว่าเดิม แต่เพิ่มเติมคือต้องขอนุญาตก่อนทำนะจ๊ะคุณป้า



หน้า 37

สถานีที่ 6 
“จะเป็นเรือหรือแพ...
เอาให้แน่สินาย!!!” 

[image: center 6-p37]





รูปภาพ ภาพการ์ตูนรถไฟฟ้า สถานีที่ 6 "จะเป็นเรือหรือแพ...เอาให้แน่สินาย!!!"

เทียบเคียงคำพิพากษาศาลปกครองสูงสุด 
คดีหมายเลขแดงที่ อ.865/2558




หน้า 38

“จะเป็นเรือหรือแพ...เอาให้แน่สินาย!!!”


	เดี๋ยวนี้ถ้านั่งเรือไปตามริมแม่น้ำจะเห็นสิ่งปลูกสร้างขึ้นตามขอบตามชายตลิ่งหรือแม้ในแต่ล่วงล้ำเข้าในลำน้ำมากมาย ซึ่งการก่อสร้างสิ่งต่างๆ เหล่านี้ เค้าก็มีกฎหมายกำหนดไว้ให้ต้องปฏิบัติหลายเรื่องทีเดียวเชียวแหละ ก็ต้องตรวจสอบและไล่เรียงให้ดีว่าต้องทำอย่างไรให้แน่ชัด จึงจะถูกต้องตามกฎหมาย จะได้ไม่ต้องมาขึ้นโรงขึ้นศาลให้วุ่นวายและมานั่งเสียเงินในการรื้อถอนในภายหลัง
	เหมือนกรณีตัวอย่างคดีปกครองในสถานีนี้ มาดูกันเลยว่า...เป็นเรื่องราวยังไง

	เรื่องนี้ที่มาที่ไปของเรื่องเกิดจาก บริษัท บอสซ่า มารีน จำกัด (มหาชน) ซึ่งเป็นบริษัทที่ทำธุรกิจเกี่ยวกับอู่ต่อเรือที่มีชื่อเสียงระดับเอเชียเลยทีเดียว เกิดอยากจะมีสำนักงานลอยน้ำ ริมแม่น้ำเจ้าพระยาฝั่งตะวันตก แต่ไม่ได้เอาไว้นั่งดูพระจันทร์ตกน้ำเหมือนโครงการตาวิเศษ นะจ๊ะ!!!

	เค้าจะสร้างเอาไว้ใช้ในหอบังคับการป้องกันอันตรายจากการที่อู่ต่อเรือนำเรือขึ้นและลงน้ำ

	โดยได้รับอนุญาตจากกองตรวจเรือ กรมเจ้าท่า ให้ก่อสร้างได้ บริเวณริมแม่น้ำเจ้าพระยาฝั่งตะวันตก ซึ่งสิ่งต่อสร้างมีลักษณะเป็นโป๊ะเหล็ก เคลื่อนที่ด้วยตนเองไม่ได้ นอกจากจะดันหรือลากจูงไป และสามารถคำนวณเป็นต้นกรอสส์เช่นเดียวกับเรือ


หน้า 39

มีหลักตอกยึดติดในน้ำในลักษณะกึ่งถาวร ในขณะใช้งานมีอาคารสิ่งปลูกสร้างอยู่ด้านบน จำนวน 3 ชั้น

	และตั้งชื่อตามคำแนะนำของซินแสที่เคารพนับถือประจำบริษัทว่า “เจษฎาคาร” ซึ่งงานนี้เฮียซินแสนั่งทางในทางนอกออกทะลุลำน้ำ รับรองเป็นมั่นเป็นเหมาะ ไม่มีปัญหา ชื่อนี้เจริญรุ่งริ่ง เอ้ย รุ่งเรืองแน่นอน ฟันธงฟันทิ้ง เอาหัวขาวๆ ราวหิมะของหมอซินแสเป็นประกัน!!

	!แม่นไม่แม่น โม้ไม่โม้ มาดูเอาละกัน...อยากหัวเราะให้ฟันปลอมหลุด 555!!!

	หลังจากก่อสร้างแล้วเสร็จ กองตรวจเรือ ได้ออกใบสำคัญรับรองการตรวจเรือกลลำน้ำและเรือกลลำน้ำที่มิใช่เรือกล ให้แก่ทางบริษัทฯ

	แต่กองทะเบียนเรือ กรมเจ้าท่า น่ะสิ!!! ไม่จดทะเบียนเรือและออกใบอนุญาตใช้เรือให้ โดยเห็นว่าสิ่งต่อสร้างดังกล่าวไม่มีลักษณะเป็นเรือ แต่มีลักษณะเป็นแพ ซึ่งอ้างอิงตามความเห็นของคณะกรรมการกฤษฎีกา

	ต่อมาทางบริษัทได้ยื่นขออนุญาตปักเสาผูกเรือ เพื่อใช้ผูกจอดแพเจษฎาคาร และกรมเจ้าท่าได้ออกใบอนุญาตตามคำขอ

	6 ปีผ่านไปไวราวละครหลังข่าว กรมเจ้าท่าได้ออกคำสั่งให้บริษัทฯ รื้อถอนสิ่งล่วงล้ำลำน้ำดังกล่าว เพราะก่อสร้างโดยไม่ได้รับอนุญาต และเพิกถอนใบอนุญาตให้ปักเสาผูกเรือ

	โธ่!!! ลงทุนแรงไปหลายบาทนะเนี่ยกว่าจะได้สำนักงานลอยน้ำไฮโซแบบนี้

	ทางบริษัทฯ จึงอุทธรณ์คำสั่งดังกล่าว แต่ถูกยกอุทธรณ์

	จนแล้วจนรอดทางบริษัทก็ไม่ยอมทำตามคำสั่ง

	กรมเจ้าท่า (ผู้ฟ้องคดี) จึงนำคดีมาฟ้องต่อศาลปกครอง ขอให้ศาลสั่งให้บริษัท บอสซ่า มารีน จำกัด (มหาชน) (ผู้ถูกฟ้องคดี) และบริวารออกจากสิ่งต่อสร้างแพเจษฎาคารและให้รื้อถอนสิ่งต่อสร้างแพเจษฎาคารและสิ่งอื่นใดที่เกี่ยวข้องกับสิ่งต่อสร้างดังกล่าวออกจากแม่น้ำเจ้าพระยา ตลอดจนให้ปรับสภาพพื้นที่ทางน้ำสาธารณะบริเวณแม่น้ำเจ้าพระยาที่สิ่งต่อสร้างดังกล่าวตั้งอยู่ให้คืนสู่สภาพเดิม ในกรณีที่ผู้ถูกฟ้องคดีไม่รื้อถอนให้กรมเจ้าท่าเป็นผู้จัดการให้มีการรื้อถอนโดยให้บริษัทฯ เป็นผู้เสียค่าใช้จ่าย


หน้า 40	ศาลปกครองสูงสุดวินิจฉัยว่า จากลักษณะทางกายภาพของสิ่งต่อสร้างเจษฎาคารที่มีลักษณะเป็นโป๊ะเหล็ก และมีอาคาร 3 ชั้นอยู่บนสิ่งต่อสร้างดังกล่าวมิได้ มีโครงสร้างส่วนหนึ่งส่วนใดยึดติดกับพื้นดินไม่ว่าจะเป็นพื้นดินใต้น้ำหรือพื้นดินที่ติดต่อกับแม่น้ำเจ้าพระยา

	จึงเป็นเพียงสิ่งลอยน้ำหรือมีลักษณะเป็นเพียง แพ ตามมาตรา 3 แห่งพระราชบัญญัติการเดินเรือในน่านน้ำไทย พระพุทธศักราช 2456

	เมื่อปรากฏว่า ผู้ถูกฟ้องคดีได้ขออนุญาตก่อสร้างเสาผูกเรือและยึดเสาผูกเรือดังกล่าวเข้ากับสิ่งต่อสร้างเจษฎาคาร เพื่อไม่ให้สิ่งต่อสร้างดังกล่าวสามารถเคลื่อนที่ไปมา และมีการต่อท่อประปาและสายเคเบิ้ลไฟฟ้าเพื่อใช้เป็นสาธารณูปโภค รวมทั้งมีการก่อสร้างสะพานปรับระดับเชื่อมระหว่างพื้นดินริมฝั่งแม่น้ำเจ้าพระยากับตัวสิ่งต่อสร้างเจษฎาคาร เพื่อใช้ในการเดินขึ้นและลงสิ่งต่อสร้างเจษฎาคารในลักษณะมั่นคงถาวร โดยมีเจตนาที่จะใช้ประโยชน์เป็นสำนักงานลอยน้ำ ที่จอดประจำอยู่ ณ สถานที่ดังกล่าว เพื่อให้ประหยัดพื้นที่บนบก โดยเน้นประโยชน์ใช้สอย ความสะดวกสบายทันสมัย เช่นเดียวกับสำนักงานที่สร้างบนพื้นดิน มาแต่แรก

	และตั้งแต่สร้างแล้วเสร็จเมื่อปี 2541 ก็ไม่ได้มีการเคลื่อนย้ายสิ่งต่อสร้างไปที่อื่น โดยการที่ผู้ถูกฟ้องคดีสร้างสิ่งต่อสร้างเจษฎาคาร ล่วงล้ำเข้าไปเหนือน้ำ ในน้ำ และใต้น้ำของแม่น้ำเจ้าพระยาอันเป็นทางสัญจรของประชาชนหรือที่ประชาชนใช้ประโยชน์ร่วมกัน และเป็นสาธารณสมบัติของแผ่นดินประเภททรัพย์สินสำหรับพลเมืองใช้ร่วมกันอย่างมีสภาพถาวรมั่นคง ย่อมมีลักษณะเป็นการกีดขวางการสัญจรทางน้ำในบริเวณดังกล่าว อันเป็นการกระทบต่อสิทธิในการสัญจรไปมาของประชาชนรายอื่น

	จึงเห็นได้ว่า สิ่งต่อสร้างเจษฎาคารมีลักษณะเป็นสิ่งล่วงล้ำลำน้ำตามมาตรา 117 แห่งพระราชบัญญัติการเดินเรือในน่านน้ำไทย พระพุทธศักราช 2456

	และมิใช่ท่าเทียบเรือ สะพานปรับระดับและโป๊ะเทียบเรือ สะพานข้ามแม่น้ำหรือสะพานข้ามคลอง ท่อหรือสายเคเบิ้ล เขื่อนกันน้ำเซาะ คานเรือ หรือโรงสูบน้ำ จึงไม่มีลักษณะที่พึงอนุญาตให้มีการปลูกสร้างล่วงล้ำลำน้ำได้ตามข้อ 4 ของกฎกระทรวงฉบับที่ 63 (พ.ศ. 2537) ออกตามความในพระราชบัญญัติการเดินเรือในน่านน้ำไทย พระพุทธศักราช 2456



หน้า 41

เมื่อไม่ปรากฏว่าผู้ฟ้องคดีได้อนุญาตให้ผู้ถูกฟ้องคดีปลูกสร้างสิ่งต่อสร้างเจษฎาคารล่วงล้ำลำน้ำเป็นการเฉพาะรายตามข้อ 4 ของกฎกระทรวงดังกล่าว

	จึงฟังได้ว่ามีการฝ่าฝืนมาตรา 117 วรรคหนึ่ง แห่งพระราชบัญญัติการเดินเรือในน่านน้ำไทย พระพุทธศักราช 2456 จริง


	นอกจากนี้ ในขณะที่ผู้ฟ้องคดีพิจารณาอนุญาตให้สร้างสิ่งต่อสร้างเจษฎาคารหรือออกใบสำคัญรับรองการตรวจเรือ หรืออนุญาตให้ปลูกสร้างสิ่งล่วงล้ำลำน้ำ (ปักเสาผูกเรือ) เพื่อผูกจอดสิ่งต่อสร้างเจษฎาคารดังกล่าว ผู้ฟ้องคดียังไม่ทราบข้อเท็จจริงว่าสิ่งต่อสร้างเจษฎาคารมิใช่เรือ แต่เมื่อได้ทราบข้อเท็จจริงตามความเห็นของคณะกรรมการกฤษฎีกา และเห็นว่าการอนุญาตดังกล่าวเป็นการออกคำสั่งทางปกครองที่ไม่ชอบด้วยกฎหมาย เนื่องจากอาศัยข้อเท็จจริงที่ไม่ถูกต้อง ซึ่งหากได้ทราบว่าสิ่งต่อสร้างเจษฎาคารมิใช่เรือ และผู้ถูกฟ้องคดีประสงค์ให้เป็นสำนักงานลอยน้ำที่มีลักษณะเป็นสิ่งล่วงล้ำลำน้ำมาแต่ต้น ผู้ฟ้องคดีคงจะไม่ออกใบอนุญาตดังกล่าวให้แก่ผู้ถูกฟ้องคดีเป็นแน่


	ดังนั้น เมื่อผู้ถูกฟ้องคดีได้สั่งให้รื้อถอนสิ่งต่อสร้างเจษฎาคาร และเพิกถอนใบอนุญาตให้ปลูกสร้างเสาผูกเรือ ผู้ถูกฟ้องคดีจึงต้องรื้อถอนสิ่งต่อสร้างเจษฎาคารดังกล่าวออกไปจากแม่น้ำเจ้าพระยา ตามมาตรา 118 ทวิ วรรคสอง แห่งพระราชบัญญัติการเดินเรือในน่านน้ำไทย พระพุทธศักราช 2456


	ศาลปกครองสูงสุดพิพากษาให้ผู้ถูกฟ้องคดี และบริวารของผู้ถูกฟ้องคดีออกจากสิ่งต่อสร้างสำนักงานลอยน้ำแพเจษฎาคาร ทั้งนี้ ให้ผู้ถูกฟ้องคดีรื้อถอนอาคารสิ่งต่อสร้างสำนักงานลอยน้ำแพเจษฎาคาร และสิ่งอื่นใดที่เกี่ยวข้องกับสิ่งต่อสร้างแพเจษฎาคาร ออกไปจากลำน้ำเจ้าพระยา ตลอดจนให้ผู้ถูกฟ้องคดีปรับสภาพพื้นที่ทางน้ำสาธารณะบริเวณแม่น้ำเจ้าพระยาที่สิ่งต่อสร้างแพเจษฎาคารตั้งอยู่ ให้คืนสู่สภาพเดิม ภายใน 180 วัน นับแต่วันที่ศาลมีคำพิพากษาถึงที่สุด หากผู้ถูกฟ้องคดีไม่รื้อถอนภายในกำหนดเวลาดังกล่าว ให้ผู้ฟ้องคดีเป็นผู้จัดการให้มีการรื้อถอน โดยผู้ถูกฟ้องคดีเป็นผู้เสียค่าใช้จ่าย



หน้า 42

	นี่เป็นบทเรียนดีๆ ที่ฝากไว้ ก่อนสร้างถ้าตรวจสอบระเบียบข้อกฎหมายต่างๆ ฟันธงให้แน่ชัดไปเลยว่าเป็นอะไรและต้องปฏิบัติตามกฎหมายอย่างไรจึงจะถูกต้องก็ไม่ต้องมาเจอปัญหาแบบนี้แล้ว ดูสิ!! เสียทั้งเงินสร้างเสียทั้งเงินรื้อถอนเสียทั้งเวลามาขึ้นโรงขึ้นศาล คุ้มมั้ย..



หน้า 43สถานีที่ 7
ไม่ได้เลือกปฏิบัติ
แต่...คุณคือคนที่ใช่

[image: center 6-p43]

รูปภาพ ภาพการ์ตูนรถไฟฟ้า สถานีที่ 7 ไม่ได้เลือกปฏิบัติ แต่...คุณคือคนที่ใช่
เทียบเคียงคำพิพากษาศาลปกครองสูงสุด
คดีหมายเลขแดงที่ อ.245/2557



หน้า 44ไม่ได้เลือกปฏิบัติ แต่...คุณคือคนที่ใช่

	บุญพอ สาวลูกน้ำเค็มตั้งแต่อ้อนแต่ออก นั่งมองบ้านตัวเองสลับกับจดหมายในมือที่ส่งมาจากสำนักงานการขนส่งทางน้ำจังหวัดสายวารี เนื้อความในจดหมายระบุว่าในรื้อถอนชานบ้านที่อาศัยอยู่จำนวนเนื้อที่ 115.75 ตารางเมตร ออกจากคลองกระทุ่มจันทร์ ภายใน 60 วัน นับแต่วันที่ได้รับหนังสือ ย้อนกลับไปดูวันที่ประทับตราไปรษณีย์หน้าซอง...14 มกราคม 2551 วันเริ่มต้นคำสั่งรื้อถอนฯ รู้แบบนี้น่าจะเชื่อดวงในเอกสารประชาสัมพันธ์ศาลปกครองที่ลูกสาวชอบดาวน์โหลดมาอ่านจากหน้าเว็บไซต์ศาลปกครองเสียจริง ที่เค้าทำนายว่าราศีตุลกำลังจะมีเคราะห์เกี่ยวกับที่อยู่อาศัย แต่ช่างเถอะกลับไปสะเดาะเคราะห์คงไม่ทันการณ์แล้ว	

	รื้อชานบ้านหรือ? ถึงมันจะดูเป็นส่วนเล็กๆ แต่มันก็กระเทือนไปหมดเหมือนกันนะบ้านที่พ่อกับแม่ช่วยกันเก็บหอมรอมริบสร้างมาจากการออกเรือน ลากอวน ตกปลา ตั้งแต่สมัยเพิ่งแต่งงานกันใหม่ๆ จนกระทั่งท่านทั้งสองเสียชีวิตลงก็ได้ทิ้งบ้านหลังนี้ไว้เป็นมรดกให้กับเธอ ลูกสาวเพียงคนเดียว บ้านไม้ มุงหลังคาด้วยใบจาก ปลูกบนดินชายตลิ่ง เวลาผ่านไป แน่นอนไม้ก็ย่อมผุพังไปตามกาลเวลา เธอก็ได้แต่ประคับประคองซ่อมแซมได้คราวละเล็กละน้อย จู่ๆ ก็มีคำสั่งให้รื้อชานบ้าน เธอไม่ได้สร้างขึ้นมาใหม่เลยนะ เธอแค่มาซ่อมแซมปรับปรุงบ้านหลังเดิมให้อยู่ได้เท่านั้นเอง




หน้า 45
	สองอาทิตย์ต่อมา บุญพอ ยื่นหนังสืออุทธรณ์คำสั่งดังกล่าวต่อปลัดกระทรวงคมนาคม อธิบายรายละเอียดเรื่องราวทั้งหมด 3 เดือนผ่านไปบุญพอได้รับหนังสือจากสำนักงานการขนส่งทางน้ำจังหวัดสายวารีอีกหนึ่งฉบับแจ้งว่าคำอุทธรณ์ของเธอนั้นได้รับการวินิจฉัยให้ยกอุทธรณ์ไป อ้าว...ถ้ายกอุทธรณ์ก็แปลว่าบ้านเธอก็ยังจะต้องถูกรื้ออยู่อีกน่ะสิ ไม่นะ บ้านหลังนี้พ่อกับแม่เธอปลูกขึ้นมาตั้งแต่ก่อนเธอเกิดไว้ใช้อยู่อาศัย ไม่ได้เอาไปทำอะไรอื่นเลย ที่เธอซ่อมแซมบ้านเพิ่มเติมก็เพื่อความปลอดภัยในการพักอาศัยและใช้จอดเรือ ตากปลา ทำมาหากินเท่านั้นเอง และบ้านของเธอก็ไม่ได้ล่วงล้ำเข้าไปในบริเวณลำคลองเสียหน่อยนะ เพียงแต่เมื่อเวลาน้ำขึ้น น้ำทะเลก็จะหนุนสูงท่วมเสาบ้านบนพื้นดิน แต่มันก็ไม่ได้ท่วมตลอดเวลานี่นา พอถึงเวลาน้ำลง น้ำก็จะแห้งหายไป ซึ่งก็เป็นเหตุการณ์ปกติทั่วไปของคนที่พักอาศัยอยู่ริมน้ำ


	ในเมื่อบ้านของเธอไม่ได้สร้างผิดกฎหมาย แล้วมาออกคำสั่งให้รื้อบ้าน แบบนี้มันก็เป็นคำสั่งที่ไม่ถูกต้องน่ะสิ อีกอย่างคนอื่น ก็เห็นสร้างสะพานเอย ท่าเทียบเรือเอยหรือแม้แต่ทำรีสอร์ทยื่นเข้าไปในทะเล ไม่เห็นโดนสั่งให้รื้อเหมือนเธอบ้างเลย หรือเจ้าหน้าที่ของรัฐลำเอียง คิดจะรังแกประชาชนตาดำๆ ที่ไม่มีทางสู้ แต่พวกคนใหญ่คนโต คนรวยทั้งหลาย กลับปล่อยให้ลอยนวลเฉยเลย บุญพอจึงนำเรื่องนี้มาฟ้องต่อศาลปกครองขอพึ่งใบบุญศาลให้ศาลมีคำพิพากษาหรือคำสั่งเพิกถอนคำสั่งรื้อถอนบ้านและคำวินิจฉัยยกอุทธรณ์ รวมทั้งมีคำสั่งอนุญาตให้เธอสามารถพักอาศัย ทำประโยชน์และซ่อมแซมบ้านต่อไป

	ศาลปกครองชั้นต้นพิจารณาแล้วเห็นว่า เมื่อบทบัญญัติตาม พ.ร.บ. การเดินเรือในน่านน้ำไทย พระพุทธศักราช 2456 และกฎกระทรวง ฉบับที่ 63 (พ.ศ. 2537) มีเจตนารมณ์ที่จะควบคุมการเดินเรือหรือการสัญจรทางน้ำให้เป็นระเบียบเรียบร้อย ตลอดจนควบคุมไม่ให้มีการกระทำใดๆ ที่อาจจะเป็นการกีดขวางหรือเป็นอันตรายต่อการเดินเรือหรือการสัญจรทางน้ำของประชาชน ไม่ว่าการกระทำนั้นจะมีขึ้นในบริเวณท้องน้ำ บริเวณที่ดินจมอยู่ใต้น้ำตลอดเวลา หรือบริเวณที่ดินจมอยู่ใต้น้ำขณะที่น้ำขึ้นและอยู่เหนือน้ำขณะที่น้ำลง เมื่อสำนักงานการขนส่งทางน้ำจังหวัดสายวารีได้ตรวจพบบ้านของบุญพอสร้างรุกล้ำเข้าไปในคลองกระทุ่มจันทร์




หน้า 46และจากการชี้แจงของบุญพอว่าได้มีการปรับปรุงลานหน้าบ้านที่ใช้สำหรับตากกะปิ จอดเรือ และวางอุปกรณ์ทำการประมง ซึ่งมีสภาพชำรุดไม่พร้อมใช้งาน โดยใช้ไม้ทำเป็นพื้นบ้าน มุงหลังคาด้วยหญ้าคาแต่ไม่ได้ทำการขออนุญาตจากเจ้าหน้าที่ฯและเมื่อพิจารณาหลักฐานภาพถ่ายดาวเทียมบริเวณคลองกระทุ่มจันทร์เมื่อวันที่ 24 ธันวาคม 2549 ยังไม่ปรากฏในส่วนที่ต่อเติมนั้น นั่นแสดงว่าบุญพอได้ก่อสร้างต่อเติมจากบ้านพักอาศัยเดิมรุกล้ำเข้าไปในคลองกระทุ่มจันทร์ ไม่ใช่เป็นการซ่อมแซมส่วนหนึ่งของชานบ้านที่มีมาอยู่เดิม และบริเวณส่วนที่ต่อเติมนั้นเป็นคลองสาธารณประโยชน์อันเป็นสาธารณสมบัติของแผ่นดินประเภทพลเมืองใช้ร่วมกันตามมาตรา 1304 (2) แห่งประมวลกฎหมายแพ่งและพาณิชย์ เมื่อบุญพอต่อเติมบ้านโดยไม่ได้รับอนุญาต จึงเป็นการฝ่าฝืนมาตรา 117 วรรคหนึ่ง แห่งพระราชบัญญัติดังกล่าว ประกอบกับบ้านของบุญพอไม่เข้าลักษณะของอาคารและการล่วงล้ำที่พึงอนุญาตได้ตามมาตรา 117 วรรรคสอง แห่งพระราชบัญญัติดังกล่าวเช่นกัน สำนักงานการขนส่งทางน้ำจังหวัดสายสารีจึงสามารถใช้อำนาจตาม พ.ร.บ. การเดินเรือในน่านน้ำไทย พระพุทธศักราช 2456 ออกคำสั่งให้รื้อถอนสิ่งปลูกสร้างที่ล่วงล้ำทั้งหมดให้เสร็จสิ้นภายในระยะเวลาที่กำหนด คำสั่งรื้อถอนบ้านนั้นจึงเป็นคำสั่งที่ชอบด้วยกฎหมาย

	และหลังจากที่ปลัดกระทรวงคมนาคมได้วินิจฉัยให้ยกอุทธรณ์ของบุญพอ เนื่องจากตรวจสอบข้อเท็จจริงจากเอกสารหลักฐานต่างๆ ตลอดจนกฎหมายที่เกี่ยวข้องแล้วเห็นว่าบ้านของบุญพอได้ต่อเติมขึ้นมาใหม่รุกล้ำลำน้ำโดยไม่ได้รับอนุญาตจริง คำวินิจฉัยอุทธรณ์ของปลัดกระทรวงคมนาคมจึงชอบด้วยกฎหมายเช่นกัน

	เมื่อบุญพอไม่เห็นด้วยกับคำสั่งและคำวินิจฉัยดังกล่าว นำมาฟ้องต่อศาลขอให้เพิกถอนคำสั่งรื้อถอนและคำวินิจฉัยอุทธรณ์ เมื่อสำนักงานการขนส่งทางน้ำจังหวัดสายวารีฟ้องแย้งต่อศาลเพื่อมีคำสั่งให้บุญพอรื้อถอนสิ่งปลูกสร้างดังกล่าว จากข้อเท็จจริงที่ยุติได้ว่าบุญพอต่อเติมชานบ้าน รวมพื้นที่ 115.75 ตารางเมตร รุกล้ำเข้าไปในคลองกระทุ่มจันทร์ ซึ่งเป็นคลองสาธารณประโยชน์ที่ประชาชนใช้สัญจรทางน้ำร่วมกันโดยไม่ได้รับอนุญาต ศาลจึงมีอำนาจรับคำฟ้องแย้งของสำนักงานการขนส่งทางน้ำจังหวัดสายวารี และพิพากษายกฟ้องของบุญพอ





หน้า 47และให้บุญพอรื้อถอนชานบ้านดังกล่าวออกจากคลองกระทุ่มจันทร์ ภายใน 90 วันนับแต่วันที่คำพิพากษาถึงที่สุด หากไม่รื้อถอนภายในเวลาที่กำหนด ให้สำนักงานการขนส่งทางน้ำจังหวัดสายวารีเป็นผู้จัดการให้มีการรื้อถอนได้โดยให้บุญพอเป็นผู้เสียค่าใช้จ่ายในการรื้อถอนทั้งหมด

	บุญพอหอบเอกสารหลักฐานต่างๆ ยื่นอุทธรณ์ต่อศาลปกครองสูงสุด ถึงความไม่เป็นธรรมของหน่วยงานของรัฐที่เลือกปฏิบัติดำเนินคดีเฉพาะกับตนคนเดียว ทั้งๆ ที่มีผู้ก่อสร้างคนอื่นล่วงล้ำแม่น้ำอีกเป็นจำนวนมาก อีกทั้งการนำกรณีน้ำขึ้น น้ำลงในบทบัญญัติตาม พ.ร.บ. การเดินเรือในน่านน้ำไทย พระพุทธศักราช 2456 และกฎกระทรวงฉบับที่ 63 (พ.ศ. 2537) มาใช้โดยไม่คำนึงถึงประชาชนที่มีวิถีชีวิตที่ต้องใช้ประโยชน์จากทรัพยากรธรรมชาติ ทำให้ประชาชนเดือดร้อน ขอให้ศาลปกครองสูงสุดพิพากษาเพิกถอนคำสั่งให้รื้อถอนชานบ้านของสำนักงานการขนส่งทางน้ำจังหวัดสายวารี และคำวินิจฉัยยกอุทธรณ์ของปลัดกระทรวงคมนาคม และมีคำสั่งให้สามารถพักอาศัยทำประโยชน์และซ่อมแซมบ้านในพื้นที่ 115.75 ตารางเมตรได้ต่อไป

	ศาลปกครองสูงสุดพิเคราะห์แล้วเห็นว่า การเลือกปฏิบัติที่ถือได้ว่าไม่เป็นธรรมนั้น ต้องเป็นกรณีของการออกคำสั่งทางปกครองที่ขัดต่อหลักความเสมอภาคและเป็นการเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่าง ในเรื่องถิ่นกำเนิด เชื้อชาติ ภาษา เพศ อายุ ความพิการ สภาพทางกายหรือสุขภาพ สถานะของบุคคลฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองอันไม่ขัดต่อบทบัญญัติแห่งกฎหมาย อีกประการหนึ่ง การจะกล่าวอ้างว่าเป็นการเลือกปฏิบัติที่ไม่เป็นธรรมได้นั้น ต้องเป็นกรณีที่ผู้กล่าวอ้างมีสิทธิตามกฎหมายที่จะได้รับสิทธิ์นั้น แต่ไม่ได้รับสิทธินั้นเพราะเป็นการเลือกปฏิบัติที่ไม่เป็นธรรม หรือการที่บุคคลได้จะอ้างหลักแห่งความเสมอภาคเพื่อเรียกร้องให้ปฏิบัติต่อตนเป็นอย่างเดียวกันนั้น ย่อมทำได้เฉพาะเพื่อให้ปฏิบัติในสิ่งที่ชอบด้วยกฎหมายเท่านั้น หาใช่เป็นกรณีเป็นผู้กระทำความผิดด้วยกันบางคนจะกล่าวอ้างว่าผู้กระทำความผิดด้วยกันบางคนยังมิได้ถูกดำเนินคดีเป็นการเลือกปฏิบัติที่ไม่เป็นธรรมไม่ ฉะนั้นการที่สำนักงานการขนส่งทางน้ำจังหวัดสายวารียังมิได้ดำเนินคดีกับผู้กระทำความผิดรายอื่นในทำนองเดียวกันกับบุญพอ จึงไม่ใช่เป็นการเลือกปฏิบัติที่ไม่เป็นธรรมตามที่บุญพอกล่าวอ้าง


หน้า 48เมื่อไม่ปรากฏข้อเท็จจริงว่าการที่สำนักงานการขนส่งทางน้ำจังหวัดสายวารีออกคำสั่งให้บุญพอรื้อถอนชานบ้านต้องด้วยเหตุที่กฎหมายบัญญัติไว้ คำสั่งดังกล่าวจึงไม่มีลักษณะเป็นการเลือกปฏิบัติโดยไม่เป็นธรรม

	และจากพยานหลักฐานภาพถ่ายดาวเทียมเมื่อวันที่ 24 ธันวาคม 2549 ที่ไม่ปรากฏชานบ้านที่ต่อเติมเพิ่มขึ้นของบุญพอนั้น เมื่อทางสำนักการขนส่งทางน้ำจังหวัดสายวารีมีคำสั่งให้รื้อถอนชานบ้านเมื่อวันที่ 14 มกราคม 2551 แสดงว่าชานบ้านนั้นเป็นส่วนที่ต่อเติมขึ้นมาใหม่ ไม่ได้มีอยู่มานานแล้วตั้งแต่สมัยที่พ่อแม่ของบุญพอมีชีวิตอยู่ เมื่อปลูกสร้างโดยไม่ได้ขออนุญาตจากทางราชการ จึงเป็นการฝ่าฝืนมาตรา 117 วรรคหนึ่ง แห่ง พ.ร.บ. การเดินเรือในน่านน้ำไทย พระพุทธศักราช 2456 ประกอบกับสิ่งปลูกสร้างไม่เข้าข่ายอาคารและการล่วงล้ำลำแม่น้ำที่พึงอนุญาตได้ตามมาตรา 117 วรรคสองแห่ง พ.ร.บ. ดังกล่าว และกฎกระทรวง ฉบับที่ 63 (พ.ศ. 2537) ที่ศาลปกครองชั้นต้นพิพากษาให้ยกฟ้องของบุญพอและให้รื้อถอนชานบ้าน พื้นที่ 115.75 ตารางเมตร ออกจากคลองกระทุ่มจันทร์ ภายใน 90 วันนับแต่วันที่คำพิพากษาถึงที่สุด หากไม่รื้อถอนภายในระยะเวลาที่กำหนด ให้สำนักงานการขนส่งทางน้ำจังหวัดสายวารีเป็นผู้จัดการให้มีการรื้อถอนสิ่งปลูกสร้างดังกล่าวโดยให้บุญพอเป็นผู้เสียค่าใช้จ่ายในการรื้อถอนนั้น ศาลปกครองสูงสุดเห็นพ้องด้วย พิพากษายืนตามคำพิพากษาของศาลปกครองชั้นต้น

	ในการที่จะตัดสินว่าใครทำถูกหรือผิดกฎหมายนั้น ใช้การพิจารณาจากเอกสารหลักฐานต่างๆ มาประกอบการพิจารณาตามข้อเท็จจริง บุญพอเข้าใจอย่างแจ่มแจ้งและน้อมรับคำตัดสินของศาลด้วยความเต็มใจ กฎหมายไม่เคยเลือกที่รัก มักที่ชัง เธอเข้าใจแล้ว…



หน้า 49สถานีที่ 8
อย่างนี้...มันต้องถอน

รูปภาพ ภาพการ์ตูนรถไฟฟ้า สถานีที่ 8 อย่างนี้...มันต้องถอน
เทียบเคียงคำพิพากษาศาลปกครองสูงสุด
คดีหมายเลขแดงที่ อ.608/2557



หน้า 50อย่างนี้...มันต้องถอน

	เดี๋ยวนี้ธุรกิจท่องเที่ยวริมทะเลค่อนข้างบูม

	รีสอร์ทที่พักก็พยายามหาจุดขายเพื่อดึงดูดความสนใจนักท่องเที่ยว

	และยิ่งถ้าสร้างที่พักหรือจุดชมวิวสวยๆ ลงไปในทะเลด้วยแล้ว สามารถทำเงินได้มากมายเลย แต่การจะสร้างสิ่งก่อสร้างล่วงล้ำเข้าไปในทะเลแบบนี้ ก็มีกฎหมายและหน่วยงานที่คุ้มครองดูแลอยู่ และต้องได้รับอนุญาตเสียก่อน เพราะไม่เช่นนั้นอาจพบสภาพเหมือนคดีอุทาหรณ์ที่จะเล่าให้ได้รู้กันต่อไปนี้ มาดูกันเลย...

	เรื่องนี้จุดเริ่มต้นของเรื่องเกิดจาก บริษัท มะจังรีสอร์ท จำกัด ทำกิจการให้บริการให้เช่าที่พักแก่บุคคลทั่วไป ในบริเวณอ่าวยายเกิด จังหวัดตราด เกิดอยากจะขยายห้องพักเพิ่มจากเดิม อีก 15 ห้อง และอยากสร้างสะพานทางเดินไม้ระหว่างห้องพัก และสร้างสะพานท่าเทียบเรือ (ลานคอนกรีต) รูปตัวที มีความยาวจากตลิ่ง 118 เมตร กว้างประมาณ 2 เมตร ได้ยื่นคำร้องขออนุญาตทำสิ่งล่วงล้ำลำน้ำ ต่อสำนักงานเจ้าท่าภูมิภาคไปทั้งหมด 2 ครั้งด้วยกัน คือ ฉบับลงวันที่ 16 มกราคม 2534 และ ฉบับลงวันที่ 29 มิถุนายน 2535 ตามระเบียบและขั้นตอนของประกาศกรมเจ้าท่า ที่ 346/2553 เรื่องให้ยื่นความจำนงขออนุญาตสร้างสิ่งล่วงล้ำลำน้ำ



หน้า 51	รอแล้วรอเล่าเฝ้าแต่รอ ผ่านไป 2 ปีจากวันที่ยื่นขออนุญาตครั้งสุดท้าย ก็ยังไม่ได้รับแจ้งผลอยู่ดี

	ทางบริษัทฯ เห็นว่าไม่ได้มีคำสั่งห้ามอะไร ในปี 2536 ก็เลยลงมือก่อสร้างจนเสร็จสิ้น

	ต่อมารัฐมนตรีว่าการกระทรวงคมนาคม ได้ออกกฎกระทรวง ฉบับที่ 63 (พ.ศ.2537) ออกตามความในพระราชบัญญัติการเดินเรือในน่านน้ำไทย พระพุทธศักราช 2456 กำหนดหลักเกณฑ์และวิธีการในการอนุญาตให้ปลูกสร้างอาคารหรือสิ่งอื่นใดล่วงล้ำลำน้ำ และกำหนดลักษณะของอาคารและการล่วงล้ำลำน้ำที่พึงอนุญาตได้รวมทั้งระยะเวลาที่จะต้องพิจารณาอนุญาตให้แล้วเสร็จ เพราะตามพระราชบัญญัติดังกล่าวไม่ได้มีการกำหนดหลักเกณฑ์และวิธีการอนุญาตไว้

	ซึ่งตามกฎกระทรวงฯ กำหนดว่า (ข้อ 4) ลักษณะของอาคารและการล่วงล้ำลำน้ำที่สามารถจะอนุญาตได้ คือ ท่าเทียบเรือ สะพานปรับระดับและโป๊ะเทียบเรือสะพานข้ามแม่น้ำหรือสะพานข้ามคลอง ท่อหรือสายเคเบิ้ล เขื่อนกันน้ำเซาะ คานเรือหรือโรงสูบน้ำ (ข้อ 5) เจ้าท่าอาจอนุญาตให้ปลูกสร้างอาคารหรือสิ่งอื่นใดล่วงล้ำลำแม่น้ำที่ไม่มีลักษณะตามข้อ 4 เป็นการเฉพาะรายได้ และเมื่อเจ้าท่าได้รับอนุญาตแล้วให้ประกาศลักษณะของอาคารหรือลักษณะของการล่วงล้ำลำแม่น้ำนั้นในราชกิจจานุเบกษา และให้ถือเป็นหลักเกณฑ์ในการอนุญาตต่อไปได้ (ข้อ 6) อาคารและการล่วงล้ำลำแม่น้ำนอกจากที่กำหนดไว้ในข้อ 4 และข้อ 5 จะอนุญาตไม่ได้ เว้นแต่เป็นของทางราชการหรือรัฐวิสาหกิจและปลูกสร้างขึ้นเพื่อประโยชน์ของทางราชการ

	10 ปีต่อมา เจ้าหน้าที่ของสำนักงานเจ้าท่าภูมิภาคได้เข้าตรวจสอบสิ่งปลูกสร้างดังกล่าว และพบว่าทางบริษัทฯ ได้ปลูกสร้างอาคารบ้านพักอาศัย ระเบียงของอาคารสะพานทางเดินและสะพานท่าเทียบเรือ ล่วงล้ำลงไปในทะเล รวมพื้นที่ 3,199 ตารางเมตร โดยไม่ได้รับอนุญาตจากเจ้าท่า เป็นความผิดตามมาตรา 117 แห่งพระราชบัญญัติการเดินเรือในน่านน้ำไทย พระพุทธศักราช 2456 ซึ่งแก้ไขเพิ่มเติมโดยมาตรา 23 แห่ง พระราชบัญญัติการเดินเรือในน่านน้ำไทย (ฉบับที่ 14) พ.ศ. 2535

	จึงมีคำสั่งให้บริษัทฯ รื้อถอนสิ่งปลูกสร้างดังกล่าวออกไปภายใน 60 วัน นับแต่วันที่ได้รับแจ้งคำสั่ง




หน้า 52

ช้าไปมะ!! อยู่ดีๆ จะมารื้อถอนกันง่ายๆ ได้ไง ทีตอนขออนุญาตไปกลับเงียบยังไงก็ไม่ยอมหรอก!!! จ่ายค่าสร้างไปตั้งแพง ยังได้ผลประโยชน์ไม่คุ้มทุนเลย อย่างงี้ต้องสู้ๆๆ จึงอุทธรณ์โต้แย้งคำสั่งดังกล่าวต่อปลัดกระทรวงคมนาคม แต่ถูกยกอุทธรณ์

	ทางบริษัทฯ เห็นท่าไม่ดี เกมออกมาแบบนี้ อย่างงี้ต้องถูกรื้อถอนแน่เลย ขาดทุนย่อยยับป่นปี้สิ


	ไม่รู้จะไปพึ่งใคร จึงมาพึ่งบารมีศาลปกครอง


	โดยทางบริษัท มะจังรีสอร์ท จำกัด (ผู้ฟ้องคดี) ได้ยื่นฟ้อง ผู้อำนวยการสำนักงานเจ้าท่าภูมิภาค (ผู้ถูกฟ้องคดีที่ 1) ต่อศาลปกครอง ขอให้เพิกถอนคำสั่งที่ให้รื้อถอนสิ่งก่อสร้างดังกล่าว และคำวินิจฉัยอุทธรณ์ของปลัดกระทรวงคมนาคม (ผู้ถูกฟ้องคดีที่ 2)


	ซึ่งผู้ถูกฟ้องคดีที่ 1 ได้ฟ้องแย้งและมีคำขอให้ศาลมีคำสั่งให้ผู้ฟ้องคดีรื้อถอนสิ่งล่วงล้ำลำน้ำที่ปลูกสร้างโดยไม่ได้รับอนุญาตจากผู้ถูกฟ้องคดีที่ 1 รวมพื้นที่ 3,199 ตารางเมตร



หน้า 53
ออกจากทะเลภายในน่านน้ำไทย บริเวณอ่าวยายเกิด จังหวัดตราด ภายในระยะเวลาที่ศาลกำหนด หากผู้ฟ้องคดีไม่ดำเนินการรื้อถอน ให้ผู้ถูกฟ้องคดีที่ 1 เป็นผู้จัดการให้มีการรื้อถอนโดยผู้ฟ้องคดีเป็นผู้เสียค่าใช้จ่าย


	ศาลปกครองสูงสุดได้วินิจฉัยว่า เมื่อพิจารณาพื้นที่ที่ขออนุญาตในการก่อสร้างสิ่งพิพาทตามสำเนาภาพถ่ายหลักฐานหนังสือรับรองการทำประโยชน์ (น.ส. 3 ก.) พร้อมภาพถ่ายสิ่งปลูกสร้างพิพาท ปรากฏว่าบริเวณที่ตั้งสิ่งปลูกสร้างที่พิพาททั้งหมดอยู่นอกแนวเขตที่ดินตามหนังสือรับรองการทำประโยชน์ และล่วงล้ำเข้าไปในชายหาดบริเวณอ่าวยายเกิดและทะเลอ่าวไทย


	และสอดคล้องกับลักษณะของสิ่งปลูกสร้างที่ผู้ฟ้องคดีได้ยื่นคำร้องขอทำต่อผู้ถูกฟ้องคดีที่ 1 และตามคำคัดค้านคำให้การของผู้ฟ้องคดีว่า ได้ก่อสร้างสิ่งล่วงล้ำลำน้ำทั้งหมดก่อนที่จะได้รับอนุญาต


	จึงเห็นได้ว่า สิ่งปลูกสร้างที่พิพาทของผู้ฟ้องคดี รวมพื้นที่ 3,199 ตารางเมตร เป็นสิ่งก่อสร้างที่ล่วงล้ำเข้าไปในชายหาดสาธารณประโยชน์

	เมื่อผู้ฟ้องคดีปลูกสร้างอาคารและสิ่งปลูกสร้างล่วงล้ำเข้าไปในทะเลภายในน่านน้ำไทยโดยไม่ได้รับอนุญาตจากผู้ถูกฟ้องคดีที่ 1 จึงเป็นการกระทำที่ฝ่าฝืนมาตรา 117 วรรคหนึ่ง แห่งพระราชบัญญัติการเดินเรือในน่านน้ำไทย พระพุทธศักราช 2456



	ประกอบกับสิ่งก่อสร้างเป็นอาคารบ้านพักอาศัย สะพานทางเดินระหว่างอาคารสะพานท่าเทียบเรือ (ลานคอนกรีต) ยื่นออกไปในทะเล ไม่มีลักษณะเป็นอาคารหรือการล่วงล้ำลำน้ำที่พึงอนุญาต หรือได้รับการยกเว้นให้ปลูกสร้างสิ่งล่วงล้ำลำน้ำได้ตามกฎกระทรวงฉบับที่ 63 (พ.ศ. 2537) ออกตามความในพระราชบัญญัติการเดินเรือในน่านน้ำไทย พระพุทธศักราช 2456


	เมื่อผู้ถูกฟ้องคดีที่ 1 มีอำนาจหน้าที่ดูแลรักษาชายหาดสาธารณประโยชน์ที่ประชาชนใช้ประโยชน์ร่วมกันหรือทะเลภายในน่านน้ำไทยอันเป็นสาธารณสมบัติของแผ่นดิน จึงมีอำนาจออกคำสั่งให้ผู้ฟ้องคดีรื้อถอนสิ่งปลูกสร้างที่พิพาทออกจากชายหาดและทะเลภายในน่านน้ำไทยได้ภายในระยะเวลาที่กำหนด


หน้า 54

	ดังนั้น การที่ผู้ถูกฟ้องคดีที่ 1 มีคำสั่งให้ผู้ฟ้องคดีรื้อถอนสิ่งปลูกสร้างพิพาทออกไปจากทะเลบริเวณอ่าวยายเกิด ให้แล้วเสร็จภายในระยะเวลา 60 วัน นับแต่วันได้รับหนังสือ จึงเป็นคำสั่งที่ชอบด้วยกฎหมาย

	เมื่อคำสั่งดังกล่าวเป็นคำสั่งที่ชอบด้วยกฎหมายแล้ว การที่ผู้ถูกฟ้องคดีที่ 2 ได้พิจารณาคำอุทธรณ์ของผู้ฟ้องคดีแล้วมีคำวินิจฉัยให้ยกอุทธรณ์ของผู้ฟ้องคดี จึงเป็นคำสั่งที่ชอบด้วยกฎหมายเช่นเดียวกัน

	และแม้ว่าผู้ฟ้องคดีได้รับทราบคำสั่งและคำวินิจฉัยอุทธรณ์ดังกล่าวแล้วมิได้ปฏิบัติตามคำสั่ง แต่ได้ฟ้องคดีต่อศาลขอให้เพิกถอนคำสั่งรื้อถอนและคำวินิจฉัยยกอุทธรณ์ เมื่อผู้ถูกฟ้องคดีที่ 1 ฟ้องแย้งต่อศาลเพื่อมีคำสั่งให้ผู้ฟ้องคดีรื้อถอนสิ่งปลูกสร้างดังกล่าว

	ศาลจึงมีอำนาจสั่งให้ผู้ฟ้องคดีรื้อถอนสิ่งปลูกสร้างที่พิพาทออกจากทะเลในน่านน้ำไทยได้ หากผู้ฟ้องคดีไม่รื้อถอนภายในระยะเวลาที่ศาลกำหนด ให้ผู้ถูกฟ้องคดีที่ 1 เป็นผู้จัดการให้มีการรื้อถอนสิ่งปลูกสร้างดังกล่าวโดยให้ผู้ฟ้องคดีเสียค่าใช้จ่ายในการรื้อถอน

	ศาลปกครองสูงสุดพิพากษายกฟ้องของผู้ฟ้องคดี และให้ผู้ฟ้องคดีรื้อถอนอาคารบ้านพักอาศัย ระเบียงของอาคาร สะพานทางเดินและสะพานท่าเทียบเรือ รวมพื้นที่ทั้งหมด 3,199 ตารางเมตร ออกจากทะเลภายในน่านน้ำไทยบริเวณอ่าวยายเกิด ภายในเก้าสิบวันนับแต่วันที่ศาลมีคำพิพากษา หากผู้ฟ้องคดีไม่รื้อถอนสิ่งปลูกสร้างดังกล่าวภายในระยะเวลาที่ศาลกำหนดให้ผู้ถูกฟ้องคดีที่ 1 เป็นผู้จัดการให้มีการรื้อถอนสิ่งปลูกสร้างดังกล่าวโดยให้ผู้ฟ้องคดีเป็นผู้เสียค่าใช้จ่ายในการรื้อถอน

	กฎหมายกำหนดไว้เป็นการเฉพาะแบบนี้ ว่าต้องได้รับอนุญาตเสียก่อนคราวหน้าคราวหลังก็ต้องรอให้ผู้มีอำนาจหน้าที่เค้าแจ้งผลการพิจารณาอนุญาตมาก่อนนะ ค่อยลงมือสร้าง...ช้านิดช้าหน่อยก็ต้องรอ ทำอะไรโดยพลการแบบนี้มีแต่เสียกับเสีย เห็นมะ!!


เอกสารประชาสัมพันธ์ของสำนักงานศาลปกครอง ประจำปี 2559

	หนังสือที่นี่...สถานีคดีปกครอง เล่ม 1-5


	หนังสือสาระน่ารู้เกี่ยวกับศาลปกครอง ชุด สารพันปัญหาคดีปกครอง เล่ม 1-2


	หนังสือรู้ไว้ก่อนไปศาลปกครอง


	แผ่นพับแนะนำเขตอำนาจศาลปกครอง


	แผ่นพับแนะนำศาลปกครอง (ภาษาอังกฤษ)


	วีซีดี เรื่อง การฟ้องคดีปกครอง


	ดีวีดี เรื่องสาระคดี...บทเรียนชีวิตจากคดีปกครอง


	ซีดี เรื่อง ศาลปกครอง


	ความเป็นธรรมคือภารกิจของเรา


	ซีดี เรื่อง ครบเครื่องเรื่องคดีปกครอง


	ซีดี เรื่อง เรื่องเล่าดีดีจากศาลปกครอง 1-2









ผู้ที่สนใจสื่อประชาสัมพันธ์ สามารถดาวน์โหลดได้ที่

https://oer.learn.in.th พิมพ์ค้นหาคำว่า สำนักงานศาลปกครอง

https://www.youtube.comm/user/acmcc2014

